Masomah jadi simbol kekuatan impian seorang wanita
Oleh KOSMO!

29 Julai 2021, 7:15 pm
ATLET Pasukan Olimpik Pelarian, Masomah Ali Zada membuat penampilan sulungnya di temasya Sukan Olimpik Tokyo 2020.
Wanita berasal daripada Afghanistan itu yang mengambil bahagian bagi acara basikal lebuh raya menamatkan saingan di tempat terakhir dalam acara ujian masa individu wanita, namun keputusan tidak langsung membuatkannya kecewa.
Atlet berusia 25 tahun itu menganggap bertanding di acara sukan paling berprestij itu sudah cukup untuk dianggap sebagai kejayaan buat dirinya yang sudah menempuh pelbagai liku dalam kehidupan.
Kisah hidupnya memberi inspirasi dan harapan kepada berjuta wanita serta pelarian seluruh dunia bahawa mereka juga mampu mengecapi impian mereka.
Masomah dilahrkan di Afghanistan di dalam sebuah keluarga di mana wanita tidak digalakkan untuk menunggang basikal.
Semasa pihak Taliban mengambil alih tampuk kepimpinan negara itu, keluarganya dibuang ke negara jiran iaitu Iran.

Bagaimanapun, mereka kembali ke Afghanistan menyaksikan, guru sukannya, kakaknya Zahra dan beberapa wanita lain mengejar impian dan minat mereka dalam acara lumba basikal.
Mereka diugut oleh komuniti di situ apabila mereka mula berbasikal secara kompetitif menyaksikan keluarga Masomah terpaksa berpindah ke Perancis pada tahun 2017.
Tidak lama selepas itu, Masomah menerima Biasiswa Atlet Pelarian daripada Jawatankuasa Olimpik Antarabangsa (IOC) sekali gus menjadi batu loncatan di dalam hidupnya untuk mencapai impian dan cita-citanya iaitu bertanding pada temasya sukan Olimpik.
“Saya hendak tunjukkan kepada dunia bahawa golongan wanita juga boleh lakukan apa sahaja yang mereka mahu,” katanya. – AGENSI


Penyokong Indonesia doakan kemenangan Malaysia
Oleh SITI AMINAH MOHD YUSOF

29 Julai 2021, 6:51 pm
PETALING JAYA – Sikap segelintir penyokong Indonesia yang meninggalkan komen jelik berhubung kemenangan pasukan beregu badminton negara, Aaron Chia-Soh Wooi Yik yang berjaya ke pusingan separuh akhir tidak disenangi rakyat dari negara tersebut.
Hal ini dapat dilihat menerusi ruangan komen laman Instagram dua pemain badminton tersebut yang dipenuhi kata-kata negatif berbaur kecaman.
Terdahulu, Aaron Chia dan Soh Wooi Yik mara mengalahkan pilihan utama beregu nombor satu dunia, Kevin Sanjaya Sukamuljo-Marcus Fernaldi Gideon dari Indonesia yang digelar Minions dalam perlawanan suku akhir pagi tadi.
Namun, ramai dalam kalangan rakyat Indonesia tidak bersetuju dengan tindakan tersebut dan memberi kata-kata perangsang kepada pasukan Malaysia.
“Ini ganda (regu) Malaysia benar-benar belajar dari pengalaman. Bayangkan sahaja tujuh kekalahan dalam perlawanan menang sekali langsung di Olimpik. Hormat,” ciap @pencarileak.
“Maaf banyak-banyak saudara serumpun. Sangat sedih dengan kelakuan seperti ini,” komen Vaiselv.

Tangkap layar komen jelik penyokong Indonesia terhadap pasukan beregu badiminton, Aaron Chia dan Soh Wooi Yik di media sosial hari ini.
“Aku juga sedih walhal belum rezeki Minions. Masih ada waktu juga buat lebih baik lagi. Aku jadi malu lihat komen orang Indonesia di Instagram pemain Malaysia,” kata pemilik akaun bernama Asajajaa.
“Abaikan saja kak (abang). Selamat (tahniah) untuk kemenangannya. Semoga sampai ke peringkat akhir,” ucap kikikoo.
“Menurut saya kerana kita tetangga barangkali ya. Jadi kalau negara tetangga menang rasanya kurang suka. Tetapi tahniah untuk hari ini,” tulis Otherotters.
“Saya sebagai warga Indonesia memohon maaf sebesar-besarnya atas tindakan bodoh tersebut. Itu hanya dilakukan oknum (individu perseorangan) yang kurang berpendidikan,” komen korteks serebri. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sumbat belut dalam anu mahu ubati sembelit
Oleh KOSMO!

29 Julai 2021, 8:00 pm
BEIJING – Seorang lelaki di Xianghua, wilayah Jiangsu, telah memasukkan seekor belut berukuran 20 sentimeter ke dalam alat sulitnya bagi mengubati masalah sembelit yang dialaminya, lapor Globaltimes, baru-baru ini.
Tindakan nekad lelaki itu akibat terlalu mempercayai cara perubatan tradisional yang kononnya belut dalam anu boleh melegakan masalah sembelit.
Bagaimanapun, nasib tidak menyebelahi mangsa yang bertarung dengan kesakitan serius apabila belut tersebut berenang ke bahagian abdomennya dan mula menggigit usus di dalam.
Mangsa menahan sakit selama 24 jam sebelum ke hospital kerana terlalu malu untuk mengakui tindakannya kepada kepada doktor.
Doktor menjalankan pembedahan ke atas mangsa memberitahu dia hampir kehilangan nyawa  kerana kerana bakteria yang dibawa oleh belut di usus besar boleh menyebabkan hemolisis ketika sampai ke rongga perut.
Belut tersebut masih hidup ketika dikeluarkan oleh doktor. Kes ini bukanlah kali pertama berlaku dalam kalangan penduduk China yang sangat mempercayai perubatan tradisional seperti ini. – Agensi


Wanita obses miliki saiz pinggang ‘kerengga’
Oleh KOSMO!

29 Julai 2021, 7:30 pm
WASHINGTON – Seorang wanita mengakui hanya makan sekali sahaja dalam sehari dan memakai bengkung demi mendapatkan bentuk tubuh seperti kerengga, lapor laman berita  Oddity Central kelmarin.
An Ky yang berasal dari Vietnam dan kini menjadi penari sambilan di Amerika Syarikat (AS), memiliki ukur lilit pinggang bersaiz 46 sentimeter.
Bentuk tubuh Ky mula disedari oleh seorang penghibur Vietnam, Thuy Nga dalam satu lawatannya ke AS pada musim sejuk tahun lalu.
Nga terkejut melihat saiz pinggang Ky yang sangat kecil dan dimaklumkan bahawa wanita itu memakai bengkung hampir setiap masa dan hanya menanggalkan pada waktu malam.
Semasa berusia 18 tahun, Ky memiliki berat 50 kilogram dengan saiz pinggang 60 sentimeter dan kini pada usianya 26 tahun, dia memiliki berat 37 kilogram dengan ukur lilit pinggang 46 sentimeter.
Bagi mendapatkan saiz pinggang yang sangat kecil, Ky hanya makan sekali sehari dan berhenti makan makanan berkanji dua tahun lalu.

Ky berkata dia tidak bimbang terhadap kesan tindakan itu terhadap kesihatannya kerana dia makan banyak buah, sayur dan dada ayam untuk mendapatkan tenaga.
Ukur lilit pinggang yang terlalu kecil menyebabkan Ky terpaksa mengecilkan bahagian pinggang pada semua seluarnya. -Oddity Central
Ky bagaimanapun mengaku saiz pinggangnya yang terlampau kecil menyebabkan dia sukar mencari saiz seluar dan terpaksa mengecilkan bahagian pinggang yang kosnya kadangkalanya lebih mahal berbanding harga seluar itu sendiri.
Video Nga dimuat naik pada Januari lalu namun hanya tular selepas foto tangkap layar saiz pinggang Ky menjadi tular di media sosial.
Rata-rata komen yang diterima adalah berbaur negatif dengan netizen menggelar pinggang itu nampak tidak asli dan ada juga yang turut memberi amaran bahawa pemakaian bengkung yang sangat ketat boleh memberikan kesan kepada organ dalaman untuk jangka masa yang panjang. -Agensi


Dipijak sampai mati selepas usik kawanan gajah
Oleh KOSMO!

29 Julai 2021, 6:30 pm
NEW DELHI – Seorang lelaki di India menerima padah apabila dia dipijak seekor gajah liar selepas mengusik kawanan haiwan itu yang melintasi sebuah ladang teh di negeri Assam, lapor akhbar Daily Star  kelmarin.
Kejadian mengejutkan itu bermula ketika sekawan gajah liar melintasi ladang teh di Letujan dengan tenang tanpa mengganggu sesiapa, namun ada beberapa  individu mula mengacau binatang tersebut.
Perbuatan tersebut menyebabkan kawanan gajah itu berubah. Mereka bersorak dan membunyikan   hon kereta yang menakutkan gajah-gajah tersebut.
Salah seekor gajah itu bertindak mengejar seorang lelaki yang tersandung di tepi jalan ketika cuba melarikan diri.
Dia dipijak mati sebelum gajah itu kembali ke kawanannya dan berlari masuk ke dalam hutan di seberang jalan.
Gajah itu kembali ke kawanannya di seberang jalan dan menuju masuk ke dalam hutan. – Tahir Ibn Manzoor
Lelaki yang dikenali sebagai Pascal Munda dikejarkan ke Hospital Golaghat sebelum disahkan meninggal dunia.

Dalam pada itu, penduduk tempatan dilihat memukul tanah dengan kasut dan berteriak dalam usaha untuk memindahkan kawanan dari jalan raya.
Polis yang menyiasat kejadian itu sedang memeriksa rakaman video bagi memastikan sama ada mangsa ada mencetuskan provokasi terhadap gajah-gajah  itu.
“Sangat menyedihkan apabila melihat pekerja dan pejalan kaki mengusik haiwan untuk mendapatkan kandungan media sosial.
“Gajah liar itu gelisah bila diganggu dan akibatnya, seorang lelaki mati,” kata seorang pakar gajah, Vikas Kumar. – Agensi


Sidang Khas Dewan Rakyat ditangguh hingga Isnin
Oleh MOHD RASDAN AHMAD

29 Julai 2021, 6:29 pm
PETALING JAYA – Sidang Khas Dewan Rakyat dijangka ditangguhkan dan bersidang semula pada Isnin ini selepas ditangguhkan beberapa kali hari ini.
Penangguhan itu dibuat gara-gara terdapat dua lagi kes positif dikesan hasil ujian saringan Covid-19 yang dijalankan di Parlimen.
Perkara tersebut dimaklumkan Yang Dipertua Dewan Rakyat, Datuk Azhar Azizan Harun dalam kenyataan hari ini.
“Selaras dengan Peraturan Mesyuarat 12(2), saya memberi tempoh mesyuarat ini sehingga pukul 5.30 petang dan seterusnya Mesyuarat Dewan hari ini ditangguhkan hingga pukul 10 pagi, Isnin (2 Ogos),” katanya. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tun Mahathir mahu PM letak jawatan
Oleh SITI AMINAH MOHD YUSOF

29 Julai 2021, 6:25 pm
PETALING JAYA – Ahli Parlimen Langkawi, Tun Dr. Mahathir Mohamad mahu Perdana Menteri, Tan Sri Muhyiddin Yassin dan seluruh anggota Kabinet meletakkan jawatan dan menyifatkan beliau membohongi Parlimen berkaitan pembatalan Ordinan Darurat.
Beliau berkata, pengumuman tersebut dibuat seolah-olah Muhyiddin mempunyai kuasa membatalkan Ordinan Darurat, sedangkan kuasa mengenainya tertakluk pada Yang di-Pertuan Agong dalam tempoh darurat.
“Meskipun Muhyiddin tidak mengumumkan pembatalan perkara itu pada Isnin lalu dan ia dibuat Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan, Muhyiddin tidak boleh melepaskan tanggungjawab beliau.
“Beliau tidak berusaha memperbaiki atau menghentikan Takiyuddin ketika pengumuman itu dibuat,” katanya dalam satu kenyataan akhbar di sini hari ini.
Bekas Perdana Menteri itu turut menambah, Muhyiddin juga tidak memberi penjelasan pada hari-hari berikutnya berhubung pengumuman berkenaan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


13 premis judi dipotong bekalan elektrik
Oleh SITI NUR MAS ERAH AMRAN

29 Julai 2021, 7:15 pm
SEBERANG PERAI – Sebanyak 13 premis di sekitar negeri ini yang terlibat dalam aktiviti perjudian dikenakan tindakan pemotongan bekalan elektrik oleh Tenaga Nasional Berhad (TNB) hari ini.
Ketua Jabatan Siasatan Jenayah negeri, Senior Asisten Komisioner, Rahimi Ra’ais berkata, tindakan pemotongan bekalan elektrik oleh kakitangan TNB dilakukan mengikut Seksyen 21A(1) Akta Rumah Judi Terbuka 1953.
“Bagi tempoh dari Januari sehingga kini, bekalan elektrik 53 premis telah dipotong.
“Dari 1 Januari sehingga semalam (28 Julai) pula, sebanyak 644 serbuan melibatkan 699 tangkapan bagi kesalahan berkaitan aktiviti perjudian loteri awam haram telah dibuat.
“Nilai keseluruhan rampasan adalah berjumlah RM120,707,” katanya kepada pemberita hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Aktiviti projek pembinaan LRT 3 dihentikan
Oleh MOHD YUNUS YAKKUB

29 Julai 2021, 7:41 pm
SHAH ALAM – Semua aktiviti pembinaan melibatkan Pakej Kerja GS09 (WPC) projek Transit Aliran Ringan 3 (LRT3) diberhentikan susulan runtuhan perancah yang mengorbankan seorang pekerja dalam kejadian di Jalan Langat, Bandar Bukit Tinggi hari ini.
Syarikat Jaya Zira Sdn. Bhd yang merupakan kontraktor berkaitan dalam kenyataannya hari ini berkata, pemberhentian aktiviti itu dengan segera susulan Perintah Berhenti Kerja (SWO) telah dikeluarkan berhubungnya.
Katanya, dalam insiden itu melibatkan lima pekerja dengan empat berjaya diselamatkan dan seorang meninggal dunia.
“Kami bekerjasama dengan pihak Bomba dan Penyelamat dalam menyiasat punca kejadian.
“Selain itu, kami turut merakamkan takziah dan maaf yang mendalam kepada yang terkorban dan keluarga mereka,” katanya.
Keadaan runtuhan perancah pembinaan LRT 3.
Jelasnya, pihaknya turut meminta maaf kepada masyarakat atas segala kesulitan yang ditimbulkan.

Kosmo! Online terdahulu melaporkan seorang pekerja warga Bangladesh meninggal dunia selepas tertimbus dalam runtuhan perancah pembinaan laluan Transit Aliran Ringan (LRT) 3 di Jalan Langat, Bandar Bukit Tinggi di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ketua balai bomba meninggal dunia ketika bertugas
Oleh NUR ANATI JUHARI

29 Julai 2021, 7:55 pm
ALOR SETAR – Ketua Balai Bomba dan Penyelamat (BBP) Jalan Raja di sini meninggal dunia selepas ditemui tidak sedarkan diri ketika bertugas di balai bomba tersebut, hari ini.
Pegawai terbabit, Mohd. Faizol Izwan Hang Tuah, 35, disahkan meninggal dunia selepas dibawa ke Hospital Sultanah Bahiyah (HSB) di sini pada pukul 3.55 petang ini.
Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd. Zain berkata, pegawai itu ditemui tidak sedarkan diri oleh pegawai lain di balai tersebut sebelum dibawa ke HSB.
“Punca kematian masih belum diketahui dan jenazah masih di HSB untuk tindakan Kementerian Kesihatan,” katanya ketika dihubungi di sini hari ini.
Beliau berkata, Allahyarham Mohd. Faizol merupakan seorang pegawai yang baik dan berdedikasi terhadap tugasnya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Amaran ribut petir di enam negeri petang ini
Oleh NUR HUDA MUSA

29 Julai 2021, 5:12 pm
PETALING JAYA – Jabatan Meteorologi Malaysia (MetMalaysia) pada petang ini mengeluarkan amaran ribut petir di enam buah negeri.
Amaran tersebut melibatkan negeri Perlis, Kedah, Pulau Pinang, Perak, Sarawak dan Sabah yang dijangka akan berlaku sehingga pukul 7 petang ini.
Menurut laporan MetMalaysia, kawasan yang akan dilanda ribut petir petang ini ialah seluruh Perlis manakala di Kedah pula ialah di Langkawi, Kubang Pasu, Kulim dan Bandar Baharu.
Sementara itu di Pulau Pinang, kawasan yang akan dilanda ribut petir ialah di Seberang Perai Selatan.
Di Perak, kawasan yang terlibat ialah di Kerian, Larut, Matang, Selama dan Kuala Kangsar.
Di Sarawak pula kawasan yang akan dilanda ribut petir meliputi Kuching, Serian, Sibu (Selangau), Mukah (Mukah), Bintulu (Tatau) dan Limbang.

Amaran sama turut dikenakan di Pedalaman (Nabawan), Pantai Barat (Ranau), Tawau (Lahad Datu) dan Sandakan (Kinabatangan, Beluran dan Sandakan). -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


[KEMASKINI] Satu mati, empat cedera insiden runtuhan perancah LRT 3
Oleh MOHD YUNUS YAKKUB

29 Julai 2021, 5:11 pm
KLANG – Seorang pekerja warga Bangladesh meninggal dunia selepas tertimbus dalam runtuhan perancah pembinaan laluan Transit Aliran Ringan (LRT) 3 di Jalan Langat, Bandar Bukit Tinggi di sini hari ini.
Pengarah Bomba Selangor, Norazam Khamis berkata, pihaknya membawa keluar mangsa pada pukul 4.20 petang.
Katanya, dalam kejadian itu, seramai tiga warga Bangladesh dan seorang lagi warga Indonesia dilaporkan cedera.
“Secara keseluruhan, terdapat lima mangsa dengan seorang daripada mereka meninggal dunia. Mereka berusia dalam lingkungan 30-an,” katanya dalam kenyataan sebentar tadi.
Kosmo! Online terdahulu melaporkan dua pekerja warga asing cedera manakala seorang lagi masih tertimbus dalam runtuhan perancah pembinaan laluan LRT 3 di Jalan Langat, Bandar Bukit Tinggi.
Kejadian itu dikatakan berlaku pada pukul 2.15 petang. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Baiki gajet percuma untuk pelajar susah
Oleh ZAKI SALLEH

29 Julai 2021, 5:23 pm
IPOH – Masalah telefon bimbit rosak misalnya tidak boleh berfungsi walaupun setelah butang ‘hidup’ ditekan berkali-kali pasti merisaukan kita.
Bagi ibu bapa daripada keluarga berpendapatan kecil, keadaan ini pasti merunsingkan jika terpaksa membeli telefon bimbit baharu bagi kegunaan anak-anak untuk mengikuti sesi persekolahan secara Pengajaran dan Pembelajaran di Rumah (PdPR).
Bagi meringankan beban keluarga tersebut, premis Perut.Ipoh–Tech Specialist yang terletak di Jalan Kamaruddin Isa, Fair Park di sini menawarkan perkhidmatan membaiki telefon pintar secara percuma sebagai salah satu program tanggungjawab sosial korporat.
Penasihat Jualan Perut.Ipoh, Arif Fitri Mursalim berkata, kerjasama tersebut dijalankan dengan beberapa orang guru-guru di bandar ini yang akan mengenal pasti pelajar-pelajar daripada keluarga susah untuk dibantu.
Menurut beliau, objektif program tersebut adalah untuk mengurangkan beban kewangan keluarga pelajar untuk membaiki telefon pintar mereka yang rosak tapi masih boleh digunakan sekiranya dibaiki.
“Juruteknik kita akan melakukan pemeriksaan untuk mengenal pasti jenis kerosakan sama ada kecil atau besar, misalnya melibatkan bateri atau litar.

“Seterusnya, pihak Perut.Ipoh-Tech Specialist akan membaiki termasuk menukar komponen jika perlu tanpa perlu mengenakan sebarang kos kepada pelajar tersebut,” ujarnya kepada Kosmo!
Sejak dimulakan bulan lalu, sebanyak 10 telefon bimbit pelajar daripada keluarga susah termasuk golongan miskin bandar telah dibaiki secara percuma dan kos kerosakan yang dibaiki antara RM30 hingga RM100. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Petugas PPV Stadium Indera Mulia terima sumbangan MBI
Oleh ZAKI SALLEH

29 Julai 2021, 5:08 pm
IPOH – Peranan petugas Pusat Pemberian Vaksin (PPV) Stadium Indera Mulia di sini diingati apabila menerima sumbangan barangan keperluan harian sebagai tanda penghargaan.
Sumbangan tersebut diberikan oleh Majlis Bandaraya Ipoh (MBI) dengan kerjasama pasaraya Econsave.
Datuk Bandar Ipoh, Datuk Rumaizi Baharin berkata, ini merupakan sumbangan kali pertama oleh pihaknya kepada petugas barisan hadapan PPV menerusi program MBI Prihatin.
“Sepertimana sedia maklum, PPV ini mempunyai ramai petugas barisan hadapan termasuk sukarelawan yang mengelolakan ribuan rakyat untuk mendapatkan suntikan vaksin Covid-19 setiap hari.
“Sumbangan kecil ini diharapkan dapat menyuntik semangat para petugas di sini seperti doktor, jururawat, petugas keselamatan dan sukarelawan untuk menyempurnakan tanggungjawab mereka,” katanya.
Terdahulu, sumbangan disampaikan Rumaizi kepada Pegawai Perubatan dan Kesihatan Pejabat Daerah Kinta, Dr. Nirwan Oksa merangkap Ketua Penyelaras PPV.

Hadir sama, Pengurus Besar Econsave Wilayah Utara 2, Chua Yong Chiang dan Pengurus Econsave Cawangan Jelapang, Shah Effendy Rosman. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Anhar kini Mufti Selangor baharu
Oleh MOHD YUNUS YAKKUB

29 Julai 2021, 5:25 pm
SHAH ALAM – Sultan Selangor, Sultan Sharafuddin Idris Shah berkenan mengurniakan watikah pelantikan kepada Datuk Dr. Anhar Opir sebagai Mufti Selangor yang baharu.
Pelantikan Anhar berkuat kuasa 21 Mei lalu selepas meyandang jawatan Timbalan Mufti Selangor sejak 2016.
Beliau menggantikan Datuk Mohd. Tamyes Abdul Wahid, 70, yang sebelum ini memutuskan untuk tidak menyambung kontrak bagi memberi peluang kepada orang baharu yang lebih muda dan berkaliber untuk memegang jawatan tersebut.
Anhar, 45, merupakan anak kelahiran Kapar, Klang ini memiliki kelulusan tertinggi Ijazah Doktor Falsafah (Feqh Wa Usuluh), Mumtaz dari The World Islamic Sciences And Education University (WISE), Jordan.
Beliau juga memperoleh Ijazah Sarjana (Falsafah Islamiah), Mumtaz dari Universiti Kaherah, Mesir.
Sejak 2007, beliau bertindak selaku Pensyarah Kanan di Jabatan Pengajian Islam, Universiti Pendidikan Sultan Idris.

Antara kertas kerja yang pernah dihasilkan beliau bertajuk Kepentingan Bermazhab Di Sisi Ahli Sunnah Wal Jamaah.
Sementara itu, Sultan Sharafuddin turut berkenan menyampaikan watikah pelantikan kepada Prof. Madya Dr. Miszairi Sitiris sebagai Timbalan Mufti Selangor.
Beliau berkelulusan Ijazah Doktor Falsafah Fiqh dan Usul Al-Fiqh (IRKH) dari Universiti Islam Antarabangsa (UIAM) dan sebelum ini bertugas sebagai pensyarah di UIAM sejak 1996.
Antara artikel beliau yang pernah diterbitkan bertajuk Tuntutan Harta Sepencarian Dalam Kes Kematian di bawah Jurnal Undang-undang Malaysia.  – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kerajaan masih ada sokongan 110 Ahli Parlimen
Oleh NOR IDAYU BOSRO

29 Julai 2021, 6:22 pm
PUTRAJAYA –  Kerajaan pimpinan Perdana Menteri, Tan Sri Muhyiddin Yassin masih mendapat sokongan melebihi 110 Ahli-Ahli Parlimen pada hari ini.
Penegasan itu dibuat Timbalan Perdana Menteri, Datuk Seri Ismail Sabri Yaakob dalam satu kenyataan di sini hari ini.
Beliau yang juga Ketua Whip Kerajaan berkata, situasi politik negara hari ini dalam keadaan tidak stabil yang boleh menjejaskan usaha menyelesaikan masalah ekonomi dan memerangi pandemik Covid-19.
“Saya menjunjung akan titah Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang dikeluarkan oleh Istana Negara hari ini.
“Saya menegaskan bahawa kerajaan masih mendapat sokongan melebihi 110 Ahli-Ahli Parlimen yang bersama-sama kerajaan hari ini,” katanya.
Berita berkaitan: Agong dukacita pembatalan Ordinan Darurat

Justeru, beliau berharap rakyat bertenang dalam menghadapi situasi terkini dan bersama-sama berdoa agar kemelut politik ini berakhir dengan segera.
Terdahulu, Yang di-Pertuan Agong menzahirkan rasa amat dukacita dengan kenyataan dibuat di Parlimen berhubung pembatalan semua Ordinan Darurat. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Brad Pitt’ England sukar bertemu cinta
Oleh KOSMO!

29 Julai 2021, 5:30 pm
LONDON – Seorang duda anak dua dari Oxford, England yang mempunyai wajah mirip aktor Hollywood, Brad Pitt mengakui sukar bertemu cinta walaupun memiliki paras rupa kacak.
Menurut akhbar The Sun semalam, Nathan Meads, 35, berkata, disebabkan rupanya yang mirip bekas suami Angelina Jolie itu, dia banyak menerima tawaran iklan,  namun belum menemui cinta sejati.
Ini kerana kebanyakan wanita yang ditemui di platform cari jodoh online menganggap dia menyunting gambar agar kelihatan seperti Pitt,  manakala ramai wanita  obses dengan dirinya  hingga sanggup menghendap kehidupan peribadinya selepas berkenalan.
Disebabkan masalah itu, dia terpaksa memadamkan akaunnya di platform tersebut dan bergantung pada cara konvesional untuk mencari kekasih.
Meads yang hanya bekerja sebagai buruh binaan memberitahu,  ada masanya dia melakukan kerja sambilan sebagai penyamar Brad Pitt di majlis-majlis hiburan.
“Saya mula diberitahu memiliki wajah seiras Pitt ketika berusia 20 tahun. Pada mulanya, saya hanya ketawa namun ia berterusan selama 10 tahun sebelum mencuba nasib menghantar gambar kepada agensi pengiklanan.

“Kesemua agensi itu memberi respons mengatakan mereka mahu bekerjasama dengan saya. Kebiasaannya, bagi setiap penampilan, saya akan dibayar £200 (RM1,176) hingga £500 (RM2,940),” ujarnya.
Tambah Meads, dia ialah salah seorang peminat Pitt sendiri dan mengagumi aktor itu terutama dari segi bakat lakonannya.
Namun begitu, dia tidak bercadang untuk mengikuti jejak langkah ‘kembarnya’ dalam dunia glamor dan selesa dengan kehidupan sekarang.
“Saya masih rakyat Britain yang biasa dan gembira dengan apa dimiliki sekarang. Cuma saya bertuah dikurniakan rupa paras yang elok dan serupa dengan bintang terkenal,” jelasnya. – Agensi


Rooney tampil buat permohonan maaf
Oleh KOSMO!

29 Julai 2021, 6:17 pm
MANCHESTER – Pengurus Derby County, Wayne Rooney tampil membuat permohonan maaf berhubung insiden gambarnya di sebuah hotel bersama beberapa orang wanita yang tular di media sosial.
Gambar tersebut memaparkan Rooney tidur di sebuah kerusi di hotel ditemani tiga wanita muda iaitu iaitu model Snapchat Tayler Ryan, Elise Melvin dan Brooke Morgan baru-baru ini.
Bagaimanapun, gambar bekas penyerang Manchester United dan England itu langsung tidak menunjukkan sebarang aksi tidak senonoh namun, beliau enggan isu tersebut terus berpanjangan dan tampil membuat permohonan maaf itu secara terbuka.
“Saya melakukan kesilapan, saya pergi ke sebuah parti bersama dua lagi rakan.
“Saya ingin meminta maaf kepada keluarga saya serta kelab (Derby Country) susualan insiden tersebarnya gambar itu.
“Saya ingin memandang ke hadapan, Saya bersyukur Derby Country memberikan saya peluang untuk membawa pasukan ini mara lebih jauh, saya akan berusaha sedaya upaya untuk melakukannya,” katanya selepas perlawanan pramusim antara Derby County menentang Real Betis awal pagi tadi.

Ketika ditanya sama ada penjaring gol terbanyak sepanjang zaman England itu merupakan mangsa keadaan, beliau memberitahu tidak mahu lagi memikirkan mengenai insiden tersebut.
“Saya tidak mahu insiden itu berulang lagi, perkara itu sudah diselesaikan, saya juga ingin memandang ke hadapan dan bersedia untuk perlawanan seterusnya Ahad ini bersama pasukan ini,” jelasnya. – AGENSI


Misi Zii Jia buru slot suku akhir
Oleh MUHAMMAD HELMEE RAMLI

29 Julai 2021, 5:36 pm
PERSEORANGAN lelaki negara, Lee Zii Jia akan menggalas cabaran Malaysia di pusingan kalah mati Sukan Olimpik Tokyo 2020 menentang juara bertahan dari China, Chen Long yang dijadual pada pukul 6.15 petang ini.
Meskipun dijangka berdepan tugas sukar, namun Zii Jia tetap memiliki peluang untuk melangkah ke pusingan suku akhir kerana pernah menewaskan pemain No.6 dunia itu sebanyak dua kali sebelum ini.
Pemain kelahiran Alor Setar, Kedah itu memastikan tempat ke pusingan kalah mati selepas mengungguli saingan Kumpulan M dengan melakar dua kemenangan ke atas Artem Pochtarov dan Brice Leverdez.
Sekiranya berjaya melepasi halangan Chen Long, juara kejohanan Seluruh England (All England) itu akan berdepan pemain No.4 dunia dari Taiwan, Chou Tien Chen yang sedang menanti di suku akhir. – K! ONLINE


Maut elak babi melintas
Oleh ROHANA MOHD. NAWI

29 Julai 2021, 5:16 pm
KOTA BHARU – Seorang kakitangan Keretapi Tanah Melayu Berhad (KTMB) maut apabila kereta yang dipandunya terbabas selepas mengelak daripada merempuh seekor babi yang melintas di Jalan Salor, di sini pagi tadi.
Dalam kejadian pada pukul 7 pagi itu, mangsa, Dozian Harun, 53, meninggal dunia tiga jam kemudian selepas kereta jenis Toyota Camry yang dipandunya merempuh peti pencawang elektrik.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, mangsa menaiki kereta itu bersama anak lelakinya berusia 21 tahun dan sedang dalam perjalanan dari arah Kota Bharu untuk pulang ke rumah mereka di Tanah Merah.
Kesan rempuhan pada peti pencawang elektrik selepas kereta yang dipandu mangsa mengelak babi melintas.
Katanya, apabila tiba di lokasi kejadian, seekor babi dipercayai tiba-tiba melintas dari arah kanan ke kiri jalan dan mangsa cuba mengelak daripada rempuh haiwan berkenaan.
“Insiden itu menyebabkan kereta tersebut terbabas sebelum merempuh peti pencawang elektrik yang berada di tepi jalan.
“Mangsa mengalami kecederaan parah pada bahagian kepala dan dibawa ke Hospital Raja Perempuan Zainab II di sini untuk rawatan lanjut, namun disahkan meninggal dunia kira-kira pukul 10 pagi,” katanya ketika dihubungi Kosmo! hari ini.

Menurut beliau, anak mangsa yang duduk di bahagian tempat duduk hadapan penumpang hanya mengalami luka ringan pada kaki kanan.
Katanya, siasatan lanjut turut mendapati, jarak haiwan yang terlalu dekat ketika ia melintas menyebabkan mangsa dipercayai gagal mengawal keretanya lalu merempuh peti pencawang elektrik. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Duta Filipina ucap terima kasih pada Menteri Kesihatan
Oleh SITI AMINAH MOHD YUSOF

29 Julai 2021, 4:18 pm
PETALING JAYA – Duta Filipina di Malaysia, Charles C. Jose mengucapkan terima kasih kepada Menteri Kesihatan, Datuk Seri Dr. Adham Baba menerusi sepucuk surat, hari ini.
Ucapan penghargaan dizahirkan berikutan kesediaan memberi kelulusan segera pemberian suntikan vaksin dos kedua untuk atlet Filipina, Hidilyn Diaz bersama dua jurulatihnya sebelum berangkat dari Kuala Lumpur untuk menyertai Sukan Olimpik Tokyo 2020.
“Kami berkongsi kegembiraan ini bersama anda dengan kemenangan bersejarah Cik Diaz yang berjaya merangkul pingat emas untuk Filipina bagi kategori angkat berat wanita 55 kilogram pada Olimpik Tokyo.
“Dengan ucapan terima kasih dan penghargaan yang amat mendalam,” ujarnya menerusi surat yang dimuat naik di Laman Facebook rasmi Kementerian Kesihatan sebentar tadi.
Diaz dan pasukannya terkandas di negara ini berikutan Perintah Kawalan Pergerakan (PKP) yang dilaksanakan bagi membendung penularan Covid-19 sejak tahun lalu.
Atlet berusia 30 tahun itu turut menyampaikan ucapan penghargaan kepada Malaysia terutamanya mereka yang telah membantunya sepanjang menjalani latihan di Kampung Kesang Tua, Melaka. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ops Selat: pegawai imigresen wanita didenda RM12,000
Oleh NORLIZAH ABAS

29 Julai 2021, 4:28 pm
KUALA LUMPUR – Seorang pegawai Imigresen wanita dikenakan denda RM12,000 oleh Mahkamah Sesyen Kota Kinabalu, Sabah hari ini terhadap dua kesalahan menerima suapan berjumlah RM3,200 yang didepositkan ke dalam akaun bank miliknya.
Hakim Abu Bakar Manat mengenakan denda itu terhadap Cassandraella Jalius, 27, yang mengaku bersalah terhadap kedua-dua pertuduhan yang dikenakan.
Mahkamah mengeluarkan denda RM6,000 bagi setiap tuduhan dan jika gagal membayarnya, dia diperintah menjalani hukuman penjara tiga bulan bagi setiap kesalahan.
Cassandraella mengaku bersalah terhadap kedua-dua pertuduhan ketika dihadapkan ke mahkamah pada 10 Mei lalu dan hari ini ditetapkan untuk pembentangan fakta kes dan menjatuhkan hukuman.
Tuduhan pertama, wanita itu yang berjawatan Pegawai Imigresen Gred KP19 di Bahagian Kawalan Imigresen, Balai Pelepasan Kuala Lumpur International Airport 2 (KLIA2) menerima wang RM1,000 untuk dirinya tanpa balasan daripada Mohd. Shah Ezywan Abdul Rahman melalui akaun CIMB.
Tuduhan kedua, Cassandraella mengaku menerima wang RM2,200 daripada individu yang sama yang mana dia mengetahui lelaki itu mempunyai hubungan dengan tugas-tugas rasminya sebagai pegawai Imigresen.

Bagi kedua-dua tuduhan, wang itu diterima melalui mesin deposit wang tunai (CDM) masing-masing pada 7 Disember dan 30 Disember 2019 di CIMB Bank Berhad Cawangan Ranau, Pekan Ranau.
Pegawai Imigresen itu didakwa mengikut Seksyen 165 Kanun Keseksaan yang memperuntukkan hukuman penjara maksimum dua tahun atau denda atau kedua-duanya sekali. -K !ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pak cik gelandangan tidak kecil hati
Oleh SITI AMINAH MOHD YUSOF

29 Julai 2021, 5:04 pm
PETALING JAYA – Gelandangan warga emas yang dikenali sebagai Pak Cik Abdul Hadi mengakui dia tidak berkecil hati dengan tindakan seorang usahawan yang disifatkan telah memalukan dirinya pada Selasa lalu.
Abdul Hadi menerusi sebuah klip video turut mengucapkan terima kasih kepada netizen yang membela dan memberi sokongan kepada dirinya.
“Terima kasih banyak-banyak. Saya tidak boleh balas. Saya hanya serah kepada Tuhan. Memang dia betul. Bukan Tuhan mengubah nasib kita. Tapi kita sendiri ubah,” ujarnya menerusi temu bual yang dimuat naik di aplikasi TikTok Bernama TV hari ini.
Apabila Abdul Hadi diberitahu dia sudah menjadi terkenal di media sosial lelaki tersebut berkata, itu terserah kepada Tuhan dan apa yang berlaku adalah kuasa Tuhan.
“Tiada (kecil hati). Ikhlas dia cakap. Betul kata dia. Pak cik tidak kecil hati,” ujarnya.
Hantaran tersebut ditonton lebih 35,000 kali dan dibanjiri ratusan komen dengan rata-rata netizen berasa terharu dengan ketulusan hati warga emas itu.

“Pak cik itu tidak mahu keruhkan lagi keadaan. Mungkin dia terasa hati tapi dia pendamkan saja. Mulianya hati pak cik. Dengar suaranya sudah tahu dia berasa sebak,” komen Nekchik.
“Mulut memang cakap okey. Tetapi dalam hati siapa yang tahu. Aku tetap bangkang apa yang dilakukan orang itu terhadap pak cik ini,” ujar Azrul.
Terdahulu, usahawan dan pesohor media sosial, Carl Samsudin telah menyatakan permohonan maaf melalui laman Instagram miliknya berikutan insiden tersebut hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Menu tauhu ‘pocong’ tular di Indonesia
Oleh KOSMO!

29 Julai 2021, 4:30 pm
JAKARTA – Satu menu masakan dari Indonesia iaitu tauhu pocong kini tular kerana rasanya yang enak dan boleh membuatkan pemakannya ketagih, lapor laman Ayo Bandung semalam.
Tauhu pocong merupakan menu tauhu bersaiz besar dengan diisi inti daging atau sayur yang telah diperap dahulu dengan sos  pedas.
Ia kemudian akan disalut dengan lapisan tepung gandum dan digoreng sehingga rangup.
Ia cukup popular di Bandung, Jawa Barat dan boleh juga dijumpai di beberapa kawasan lain di Bandung Barat.
Salah seorang pemilik gerai menjual tauhu pocong yang hanya mahu dikenali sebagai Ahmad berkata tauhu pocong kini sudah semakin popular dan boleh dijumpai di daerah Lembang dan kawasan sekitarnya.
“Tauhu pocong ini sudah ada sejak tahun 2015 di daerah Garut. Memandangkan di daerah Lembang ia belum popular, jadi saya menjualnya di sini (Lembang),” katanya.

Berbeza dengan tauhu pocong yang lain, tahu pocong di gerai Ahmad menggunakan jenama dan resipinya sendiri.
Sekeping menu tauhu pocong dijual pada harga 3000 rupiah (RM0.90). -Agensi


Dua pekerja cedera, seorang tertimbus perancah LRT 3 runtuh
Oleh MOHD YUNUS YAKKUB

29 Julai 2021, 4:01 pm
KLANG – Dua pekerja warga asing cedera manakala seorang lagi masih tertimbus dalam runtuhan perancah pembinaan laluan Transit Aliran Ringan (LRT) 3 runtuh dalam kejadian di Jalan Langat, Bandar Bukit Tinggi sebentar tadi.
Dalam kejadian kira-kira pukul 2.40 petang itu, kesemua mangsa adalah warga Bangladesh.
Pengarah Bomba Selangor, Norazam Khamis berkata, sepasukan anggota bersama tiga jentera dari Balai Bomba dan Pelabuhan Klang dan Shah Alam dikejarkan di lokasi kejadian sebaik menerima panggilan kecemasan pukul 2.41 petang.
“Runtuhan melibatkan perencah besi struktur pembinaan laluan LRT 3 berhampiran sebuah hotel premier di Bukit Tinggi.
“Setakat ini dua mangsa warga bangladesh berjaya dikeluarkan manakala seorang lagi mangsa tertimbus,” katanya dalam kenyataan sebentar tadi. -K!ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pembantu penguat kuasa JPJ dituduh rasuah
Oleh NORLIDA AKMAR IDROS

29 Julai 2021, 4:11 pm
ALOR SETAR – Seorang Pembantu penguat kuasa Jabatan Pengangkutan Jalan (JPJ) mengaku tidak bersalah di Mahkamah Sesyen di sini hari ini atas lima pertuduhan rasuah berjumlah RM1,600 pada 2019.
Tertuduh, Mohd. Nurhuraimee Yahaya, 38, membuat pengakuan itu di hadapan Hakim Harmi Thamri Mohamad.
Tertuduh yang bertugas di Stesen Penguat Kuasa JPJ Kuala Ketil dekat sini didakwa menerima wang RM300 hingga RM400 dalam lima kejadian berasingan di sebuah bank di Kuala Muda dekat sini pada 20 Januari 2018 hingga 9 Jun 2018.
Dia didakwa menerima wang itu daripada seorang lelaki berusia 44 tahun dengan tiada balasan melalui akaun bank milik individu lain.
Mohd Nurhuraimee didakwa melakukan perbuatan itu dengan mengetahui lelaki terbabit mempunyai hubungan rasmi dengan jawatannya sebagai seorang pembantu penguat kuasa JPJ.
Pertuduhan dibuat mengikut Seksyen 165 Kanun Keseksaan yang memperuntukkan hukuman penjara sehingga dua tahun atau denda atau kedua-duanya.

Kosmo! pada 17 Mac lalu melaporkan tembelang 32 pegawai JPJ menerima sogokan berjumlah RM1.64 juta sejak 2019 untuk melindungi lori yang melanggar syarat terbongkar apabila kesemua mereka diberkas Suruhanjaya Pencegahan Rasuah Malaysia dalam operasi besar-besaran di lima negeri.
Suspek-suspek daripada Gred 17 hingga 48 berusia dalam lingkungan 30 hingga 60 tahun itu diberkas dalam Ops Sukat di Melaka, Perak, Kedah, Pulau Pinang dan Perlis. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Suri rumah rugi RM30,050 ditipu beli kucing Munchkin
Oleh KOSMO!

29 Julai 2021, 4:34 pm
SEREMBAN – Hajat seorang suri rumah untuk membeli seekor kucing Munchkin menerusi laman Facebook bukan sahaja tidak kesampaian malah dia ditipu sehingga menyebabkan kerugian RM30,050, pada Isnin lalu.
Ketua Jabatan Siasatan Jenayah Komersial Negeri Sembilan, Superintendan Aibee Ab. Ghani berkata, mangsa berusia 56 tahun itu tertarik untuk membuat pembelian setelah melihat iklan haiwan tersebut pada pukul 9.25 malam.
Menurutnya, mangsa menghantar mesej dan bersetuju membeli kucing dengan harga RM500.
“Mangsa kemudian memberikan butiran peribadi dan alamatnya bagi tujuan penghantaran. Mangsa membayar separuh harga kucing itu manakala bakinya akan diselesaikan sebaik menerima haiwan tersebut.
Aibee.
“Sepanjang urusan itu, suspek meminta wang atas pelbagai tujuan termasuk upah penghantaran sebanyak RM1,000,” katanya dalam satu kenyataan sebentar tadi.
Antara helah yang digunakan adalah wang jaminan semasa berada di Jabatan Kastam Diraja Malaysia, Lapangan Terbang Antarabangsa Kuala Lumpur (KLIA), insurans dan lesen pemilikan dari Jabatan Perlindungan Hidupan Liar dan Taman Negara.

Aibee berkata, mangsa telah melakukan sebanyak 10 transaksi ke akaun yang diberi dan dia diberi jaminan kesemua wang akan dipulangkan setelah proses pembelian selesai.
“Mangsa juga diugut sekiranya tidak membuat pembayaran, kucing akan dirampas dan wang akan hangus. Mangsa juga diarahkan untuk membeli dua kad sim baharu untuk tujuan proses pemulangan duit,” ujarnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kejora sumbang RM500,000 untuk Tabung Bencana Negeri Johor
Oleh KOSMO!

29 Julai 2021, 4:14 pm
PETALING JAYA – Lembaga Kemajuan Johor Tenggara (Kejora) terus komited menyokong usaha mendepani dan memutuskan rantaian jangkitan Covid-19 dengan menyumbang RM500,000 ke Tabung Bencana Negeri Johor.
Majlis Penyampaian Replika Cek Sumbangan disampaikan oleh Pengerusi Kejora, Datuk Che Zakaria Mohd. Salleh kepada Menteri Besar Johor, Datuk Hasni Mohammad di Pejabat Menteri Besar Johor semalam.
Hadir sama, Pengerusi Jawatankuasa Pertanian, Industri Asas Tani dan Kemajuan Luar Bandar, Datuk Samsolbari Jamali; Timbalan Setiausaha Kerajaan Johor (Pengurusan), Datuk Mohd. Noh Ibrahim; Pengurus Besar Kejora, A. Jalil Md. Arsad dan Timbalan Pengurus Besar (Pembangunan) Kejora, Daud Abd. Rahman.
Che Zakaria berkata, sumbangan berkenaan merupakan program tanggungjawab sosial korporat Kejora 2021 dalam menyahut dan menyokong seruan kerajaan untuk membantu lebih ramai pihak yang memerlukan.
Tambahnya, setakat ini bagi tahun 2021, pihaknya telah melaksanakan 13 inisiatif program sumbangan dan bantuan vaksinisasi Covid-19 Wilayah Kejora dengan peruntukan RM889,150 termasuk Program Penyampaian Baucar Covid-19, Program Back To School, Program Sumbangan Bakul Makanan, Program outreach daftar vaksin Covid-19 dan Free Ride To Vac melibatkan 8,168 penerima manfaat .
“KEJORA terus komited dalam membantu membangunkan agenda modal insan yang melibatkan pelbagai lapisan masyarakat di kawasan Johor Tenggara.

“Diharapkan kerjasama strategik antara agensi-agensi kerajaan dan swasta serta pemimpin setempat dapat diteruskan untuk diperkasakan dalam menghapuskan wabak Covid-19 ini,” katanya dalam satu kenyataan.


Persidangan terhenti sebab ‘swab test’
Oleh MOHD RASDAN AHMAD

29 Julai 2021, 4:07 pm
PETALING JAYA – Persidangan sesi petang sidang Dewan Rakyat Penggal Ketiga Parlimen Keempat Belas hari keempat hari ini masih ditangguhkan.
Kebiasaannya persidangan sesi petang akan dimulakan tepat pada pukul 2.30 petang selepas waktu rehat selama satu jam setengah, namun hari ini persidangan masih lagi ditangguhkan.
Penangguhan tersebut didakwa berlaku setelah satu kenyataaan dikeluarkan pihak Istana Negara pagi tadi berhubung Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menzahirkan rasa amat dukacita dengan pengumuman kerajaan berkenaan pembatalan semua Ordinan Darurat kerana ia belum diperkenankan baginda.
Namun begitu, difahamkan ketika ini di Parlimen ketika ini sedang adakan ujian swab Covid-19 secara besar besaran termasuk petugas media dan Ahli Parlimen yang hadir.
Rata-rata orang ramai masih menunggu sambungan persidangan Dewan Rakyat hari ini dan mengharapkan agar semua Ahli Parlimen bersatu bagi mengeluarkan negara daripada masalah Covid-19. TA
“Cukup dulu kata sini salah sana salah, tolong la bersatu hati bawa keluar dulu masalah yang negara hadapi ketika ini, ramai rakyat terkesan dengan Covid-19,” jelas Zubaidi Yusoff.

“Jangan ada sidang media cakap dah cukup mejoriti pula hari ini, pihak kerajaan mahupun pembangkang sekarang perlu buat kerja bukan tahu nak tukar kerajaan sahaja,” jelas Kechik_Ganu. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


UMNO minta Muhyiddin, Takiyuddin letak jawatan
Oleh MOHD RASDAN AHMAD

29 Julai 2021, 4:53 pm
PETALING JAYA – UMNO meminta Perdana Menteri, Tan Sri Muhyiddin Yassin dan Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan untuk meletakkan jawatan secara terhormat.
Presidennya, Datuk Seri Ahmad Zahid Hamidi berkata, Ahli-Ahli Parlimen UMNO mesti menzahirkan dan melaksanakan keputusan Majlis Kerja Tertinggi UMNO pada 7 Julai lalu untuk menarik sokongan ke atas Muhyiddin sebagai Perdana Menteri.
“Keputusan ini bagi memenuhi sumpah jawatan selaku Ahli Parlimen yang wajib menumpahkan taat setia kepada Seri Paduka Baginda Yang di-Pertuan Agong dan; memelihara, melindungi dan mempertahankan Perlembagaan Persekutuan pada setiap masa.
“Pendirian ini juga seiring dengan asas dan matlamat penubuhan UMNO untuk sentiasa memelihara dan membela Institusi Raja-Raja Melayu sebagaimana termaktub dalam Fasal 3 Perlembagaan UMNO,” jelasnya melalui satu kenyataan hari ini.
Tambahnya, UMNO amat kesal dengan tindakan Kerajaan pimpinan Muhyiddin yang mengingkari titah Seri Paduka Baginda Yang di-Pertuan Agong yang mahu semua Ordinan Darurat dibahaskan dan diungkaikan di Parlimen seiring dengan Perkara 150(3) Perlembagaan Persekutan.
Jelas Ahmad Zahid, lebih mendukacitakan apabila Tuanku sendiri mendedahkan bahawa pembatalan Ordinan-ordinan Darurat sebagaimana yang diumumkan Menteri Undang-Undang pada Isnin lalu di Parlimen amat mengelirukan, kerana hakikatnya belum lagi mendapat perkenan Seri Paduka Baginda Yang di-Pertuan Agong.

“Tindakan ini jelas merupakan satu bentuk penderhakaan kepada baginda, bahkan membelakangi prinsip Perlembagaan Persekutuan,” ujarnya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Juy Putri didenda RM3,508 anjur majlis hari lahir
Oleh KOSMO!

30 Julai 2021, 8:30 pm
JAKARTA – Pesohor media sosial Indonesia, Juy Putri dikenakan hukuman denda berjumlah 12 juta rupiah (RM3,508) selepas didapati bersalah melanggar peraturan sekatan Covid-19 dengan menganjurkan majlis hari lahir di sebuah hotel di Kota Bekasi, Jawa Barat, lapor laman berita Suara.com semalam.
Keputusan tersebut dibacakan oleh Panel Hakim Mahkamah Kota Bekasi dalam satu perbicaraan pelanggaran peraturan sekatan aktiviti masyarakat (PPKM) Darurat yang berlangsung semalam.
“Kamu dikenakan denda sebanyak 12 juta rupiah (RM3,508) atau hukuman penjara selama 20 hari,” kata hakim ketika membacakan hukuman.
Bintang TikTok itu kemudiannya memilih untuk membayar denda setelah mengaku bersalah menganjurkan majlis tersebut yang dihadiri oleh berpuluh-puluh  temannya.
“Saya terima semuanya kerana memang saya bersalah.
“Buat masyarakat di luar sana, jangan melakukan kesilapan seperti ini. Sila patuhi penjarakan fizikal dan hindari acara yang melibatkan ramai orang serta patuhi protokol keselamatan,” katanya. – AGENSI


Hadiri majlis perkahwinan sambil pegang parang selepas membunuh
Oleh KOSMO!

30 Julai 2021, 8:00 pm
JAKARTA – Sebilangan tetamu sebuah majlis perkahwinan di wilayah Kalimantan Selatan lari bertempiaran apabila didatangi seorang lelaki berparang yang mengaku baru sahaja membunuh seorang individu lain, lapor laman berita Suara.com hari ini.
Lelaki  dikenali sebagai Herlan, 45, itu dilaporkan secara tiba-tiba hadir pada majlis perkahwinan salah seorang jirannya dan membuat pengakuan bahawa dia baru sahaja membunuh jirannya yang lain, Dedi Rahman.
“Saya telah membunuh Dedi,” kata Herlan seperti yang diceritakan oleh salah seorang tetamu yang hadir.
Menurut seorang lagi tetamu dikenali sebagai  Utuk, tiada seorang pun yang berani mendekati Herlan pada waktu itu.
“Dia seperti orang yang sedang mabuk dan tangannya sedang memegang sebilah parang,” katanya.
Beberapa penduduk kampung kemudian  pergi ke rumah Dedi untuk memeriksa keadaannya, dan sebaik tiba mereka mendapati lelaki itu berada dalam keadaan berlumuran darah serta tidak menggerakkan badannya.

Mangsa kemudiannya dibawa ke hospital berdekatan untuk mendapatkan rawatan, namun tidak dapat diselamatkan kerana mengalami cedera parah akibat dilibas parang pada bahagian pinggang, bahu dan belakang leher.
Punca pembunuhan dilaporkan masih tidak dapat dipastikan selain Herlan yang merupakan seorang bekas banduan turut melarikan diri ke dalam hutan.
Polis Indonesia buat masa ini masih memburu suspek. – AGENSI


MA ditemui mati seorang diri dalam rumah
Oleh AFIFI HAFIZ MOHD NOR

30 Julai 2021, 7:55 pm
SEREMBAN – Seorang pembantu perubatan (MA) ditemui mati seorang diri di dalam rumah di Taman Nusa Intan di sini hari ini.
Menurut Ketua Polis Daerah Seremban, Asisten Komisioner Mohd. Said Ibrahim, polis tiba di rumah itu pukul 12 tengah hari selepas menerima laporan daripada rakan lelaki tersebut.
Katanya, mangsa, P. Aravonthan, 30 disahkan meninggal dunia oleh pasukan paramedik yang tiba di lokasi kejadian.
“Berdasarkan siasatan awal, mangsa dipercayai mempunyai masalah peribadi. Bagaimanapun, siasatan lanjut masih dijalankan. Setakat ini, kes disiasat sebagai mati mengejut,” katanya ketika dihubungi Kosmo! hari ini.
Beliau memberitahu, mayat lelaki berkenaan di hantar ke Hospital Tuanku Jaafar di sini untuk bedah siasat.
Sementara itu, abang mangsa, P. Kaviyarasan, 32, ketika ditemui berkata, kali terakhir dia menghubungi adiknya pada Rabu lalu untuk bertanya khabar.

“Masa saya hubungi dia okay sahaja dan tiada menunjukkan sebarang masalah atau sakit,” katanya.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki misteri ceroboh rumah kurang waras
Oleh OTHMAN YAHAYA

30 Julai 2021, 10:35 pm
SUNGAI PETANI – Misteri seorang lelaki bertongkat yang menceroboh kediaman di sebuah taman perumahan di sini terjawab apabila suspek disahkan kurang waras.
Ketua Polis Daerah Kuala Muda, Asisten Komisioner Adzli Abu Shah berkata, pihaknya ada menerima laporan berhubung kejadian itu.
“Serbuan telah dilakukan ke atas rumah suspek yang didiami bersama isterinya di sebuah taman perumahan di sini tengah hari semalam.
“Ketika serbuan suspek dalam keadaan berbogel dan semakan mendapati dia kurang waras serta mengalami masalah buah pinggang,” katanya ketika ketika dihubungi di sini hari ini.
Kata beliau, kes diklasifikasikan sebagai tiada tindakan lanjut (NFA).
Kosmo! Online hari ini melaporkan sebuah taman perumahan di sini gempar apabila kelibat seorang lelaki warga emas menceroboh beberapa kediaman seawal 5 pagi berjaya dirakam televisyen litar tertutup (CCTV) salah sebuah rumah di situ.

Menurut satu hantaran Zulhafidz Yahaya di Facebook, dia menyedari kehadiran sebuah kereta Proton Iswara berwarna merah berlegar-legar di kawasan kejiranannya.
Menurutnya, seorang lelaki tua bertongkat kemudiannya dilihat masuk kawasan rumah jiran yang terletak di hadapan kediamannya.
“Jiran depan rumah ini India dan mereka bela banyak anjing termasuk seekor anjing hitam yang besar untuk jaga rumah. Orang tua ini boleh buka sangkar dan main dengan anjing hitam besar itu.
“Anjing-anjing itu semua tak menyalak pun! Biasa anjing kalau bau orang tak dikenali, akan menyalak,” katanya menerusi hantaran tersebut hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PPM rampas 288,400 batang rokok seludup
Oleh MOHD RIDZAUDDIN ROSLAN

30 Julai 2021, 8:59 pm
SUNGAI PETANI – Pasukan Polis Marin (PPM) merampas sebanyak 1,442 karton rokok seludup dianggarkan bernilai RM230,070 selepas menyerbu sebuah premis di Kampung Pekan Baru Pinang Tunggal di sini semalam.
Dalam serbuan Op Kontraband kira-kira pukul 3 petang itu polis turut menahan seorang remaja lelaki berusia 17 tahun.
Pemangku Komander PPM Wilayah 1, Superintendan Shoppri Saad memberitahu, pemeriksaan dilakukan sepasukan pegawai dan anggota Unit Risik PPM Batu Uban.
Katanya, pemeriksaan menemui sebanyak 1442 karton mengandungi sebanyak 288,400 batang rokok seludup dengan nilai rampasan dianggarkan RM230,070.
“Seorang remaja lelaki berusia 17 tahun ditahan untuk membantu siasatan,” ujarnya.
Menurutnya, suspek serta barang kes diserahkan kepada Pegawai Penyiasat Ibu Pejabat Polis Daerah Kuala Muda untuk tindakan lanjut dan kes disiasat di bawah Seksyen 135 (1) (d) Akta Kastam 1967.

Dalam pada itu, katanya, PPM Wilayah 1 yang meliputi kawasan dari Perlis hingga Selangor telah melakukan beberapa siri tangkapan menerusi Op Kontraband yang dilaksanakan bermula 1 April lalu.
“Sehingga kini, lebih lima juta batang rokok seludup telah dirampas kita sedang dalam misi untuk mengekang aktiviti penyeludupan dan penjualan rokok seludup yang merugikan kerajaan,” katanya.
Tambahnya, pihaknya akan terus melaksanakan operasi sedemikian di seluruh kawasan tanggungjawab. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Aaron-Wooi Yik tersungkur di separuh akhir
Oleh MUHAMMAD HELMEE RAMLI

30 Julai 2021, 8:04 pm
BEREGU lelaki negara, Aaron Chia-Soh Wooi Yik menamatkan cabaran memburu pingat emas Sukan Olimpik Tokyo 2020 apabila tewas kepada China pada aksi separuh akhir sebentar tadi.
Pada perlawanan yang berlangsung di Musashino Forest Sports Plaza itu, beregu negara tumbang kepada Li Junhui-Liu Yuchen menerusi aksi straight set 22-24, 13-21.
Kekalahan Aaron-Wooi Yik itu juga menyaksikan mereka sekali lagi akan membuat perhitungan dengan beregu Indonesia, Mohammad Ahsan-Hendra Setiawan pada aksi penentuan pingat gangsa.
Sementara itu, Junhui-Yuchen melangkah ke perlawanan akhir bagi menentang gandingan No.3 dunia dari Taiwan, Lee Yang-Wang Chi Lin yang sudah melayakkan diri lebih awal. – K! ONLINE


Lelaki Britain tikam sembilan ekor kucing
Oleh KOSMO!

30 Julai 2021, 10:17 pm
LONDON – Seorang lelaki Britain dipenjara lebih lima tahun hari ini kerana melakukan kempen pembunuhan kucing selama beberapa bulan di sebuah bandar tepi laut.
Seorang hakim Mahkamah Diraja Hove Crown, selatan England menjatuhkan hukuman penjara lima tahun dan tiga bulan terhadap Steve Bouquet yang merupakan seorang bekas pengawal keselamatan berusia 54 tahun.
Dia didapati bersalah membunuh sembilan ekor kucing dan mencederakan tujuh yang lain di bandar peranginan Brighton, demikian menurut Perkhidmatan Pendakwaan Diraja (CPS).
Sebilangan pemilik haiwan  berkenaan menghadiri sesi pembacaan hukuman tersebut.
Pemilik-pemilik tersebut menemui  kucing mereka dalam keadaan berdarah di depan pintu kediaman masing-masing akibat serangan pisau.
Hakim Jeremy Gold berkata, pembunuhan yang dilakukan Bouquet antara Oktober 2018 hingga Jun 2019 itu adalah kejam dan berterusan.

Bouquet  didapati melakukan kesalahan jenayah dan memiliki pisau.
Dia berdepan pertuduhan melakukan jenayah kerosakan dan bukan kekejaman terhadap haiwan kerana Bouquet tidak memiliki haiwan tersebut.
“Pertuduhan ini  juga membawa hukuman yang lebih serius,”  kata CPS.
Bouquet beroperasi pada waktu malam dan polis pada mulanya sukar mencari petunjuk.
Namun, dia kemudian dirakam sistem televisyen litar tertutup (CCTV)  setelah pemilik kucing pertama yang dibunuh memasang kamera di luar rumahnya.
Rakaman CCTV menunjukkan Bouquet pergi kepada seekor kucing dan menikam haiwan itu dengan pisaunya.
Kucing itu berlari pulang ke rumah pemiliknya  dan kemudian mati. Pemilik haiwan itu kemudian menjejaki kesan darah dan melihat terdapat kamera CCTV, lapor akhbar The Times.
Dua hari kemudian, pemilik rakaman itu melihat Bouquet dan menghubungi  polis.
Motif serangan kejam itu masih tidak jelas walaupun polis mendapati dia telah melakukan carian internet untuk video anjing menyerang kucing. – AFP


Saintis temui ‘SpongeBob’ dan ‘Patrick’ di dasar laut
Oleh KOSMO!

30 Julai 2021, 9:00 pm
NEW YORK – Sekumpulan saintis marin di Amerika Syarikat menemui spesies span laut berwarna kuning dan seekor tapak sulaiman berwarna merah jambu yang menyerupai dua watak siri kartun popular SpongeBob SquarePants, lapor akhbar New York Post semalam.
‘SpongeBob’ dan rakan baiknya, ‘Patrick Star’ ditemui di atas seketul batu di Retriever Seamount di dalam Lautan Atlantik, kira-kira 321 kilometer dari pantai New York.
Kumpulan saintis daripada  Pentadbiran Lautan dan Atmosfera Negara (NOAA)  menemui span Hertwigia dan tapak sulaiman spesies Chondraster itu ketika meninjau keadaan dasar laut menggunakan kapal selam kawalan jauh (ROV).
“Kebiasaannya, saya mengelak terumbu karang, namun kali ini saya menemui SpongeBob dan Patrick yang sebenar!” kata seorang saintis NOAA, Christopher Mah dalam satu ciapan di Twitter.
Tambah Mah, dia berpendapat agak lucu untuk membuat perbandingan antara penemuan tersebut dengan watak kartun popular itu berdasarkan warnanya.
“Warna yang dipaparkan dalam siri kartun itu sebenarnya lebih diperbesar-besarkan berbanding keadaan spesies sebenar.

“Sebagai seorang ahli biologi yang mempunyai kepakaran dalam hidupan laut, kebanyakan elemen yang ditonjolkan dalam watak SpongeBob dan Patrick adalah salah,” ujarnya.
Penemuan tersebut mendapat perhatian pengguna media sosial dengan ramai meluahkan rasa teruja mereka melihatkan dua watak kartun kegemaran ramai itu. – Agensi


Mayat kembung, berulat dalam parit
Oleh BAHRUDDIN HATTA

30 Julai 2021, 8:32 pm
TANAH MERAH – Mayat seorang lelaki yang sudah kembung perutnya dan berulat ditemui di tepi jalan Tanah Merah – Jeli dekat Kampung Air Asahan di sini hari ini.
Ketua Polis Daerah Tanah Merah, Deputi Superitenden Zainuddin Md. Yusoff berkata, polis bergegas ke lokasi kejadian selepas menerima laporan daripada orang awam yang menjumpai mayat tersebut pada 11.45 pagi tadi.
Menurutnya, siasatan awal mendapati, mayat lelaki itu ditemui dalam keadaan tidak memakai baju dan hanya memakai seluar pendek.
“Identiti mangsa sukar untuk dikenalpasti berikutan tiada seberang pengenalan diri bersama mayat yang sudah berbau itu.
“Mayat telah dihantar ke Hospital Tanah Merah di sini untuk proses bedah siasat,” katanya ketika dihubungi Kosmo! hari ini.
Menurut Zainuddin, polis masih menjalankan siasatan terperinci untuk mengesan punca kematian dan identiti sebenar mangsa.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Carl kasar, tapi netizen ‘Nauzubillah’, Erma Fatima pun ‘koyak rabak’
Oleh MOHAMMAD SHAHEMY AZMI

30 Julai 2021, 9:31 pm
PETALING JAYA – “Malu, mual dan jijik aku nak paparkan bahasa anak bangsa aku!”
Itu antara perasaan yang dirasai pelakon serta pengarah tersohor negara, Erma Fatimah terhadap netizen yang melemparkan cacian dan maki hamun terhadapnya gara-gara mempertahankan tindakan pendekatan pensohor media sosial, Carl Samsudin memalukan seorang gelandangan warga emas yang tular dalam media sosial baru-baru ini.
Penerbit yang juga aktivis kemanusiaan berusia 53 tahun itu juga meminta maaf kerana terpaksa menutup ruangan komen Instagramnya lantaran tidak sanggup lagi membiarkan platform berkenaan menjadi medan caci maki umum yang tidak menyukai pendapat peribadi.
“Ini bukan perkara yang bagus, itu toksik. Lagi pun isu Carl ni saya tak perlu jadi viral. Dah tua, rumah kata pergi kubur kata mari. Saya berbalik kepada niat asal buka Instagram untuk suka-suka dan buat perkongsian positif.
“Setiap orang ada prinsip sendiri, saya ada prinsip sendiri, saya tak guna bahasa-bahasa yang tidak baik, begitu juga dengan Carl, mungkin sedikit kasar tetapi masing-masing ada prinsip masing.  Jadi saya minta maaf kerana Isntagram saya bukan tempat bermaki-makian. Jadi, saya terpaksa utup komen untuk meredakan emosi anda semua,” katanya.
Pada masa sama, pelakon yang terkenal dengan watak Mak Cun itu mengakui ‘koyak rabak’ dengan sikap netizen yang bukan main bercakap tentang kebiadabn sikap pensohor media sosial tersebut, namun hakikatnya adab diri sendiri ketika menghentamnya dalam media sosial lebih buruk dan memalukan.

“Ya betul, saya akui saya koyak rabak dengan sikap anak bangsa yang bercakap tentang adab tetapi ‘peradaban’ dia dalam media sosial ‘Nauzubillah’. Jadi saya minta maaf. Untuk suka saya, untuk yang tak suka mungkin mereka tak kisah,” luahnya.
Dalam hantaram berbeza, pemilik nama lengkap Fatimah Rahmad Ali itu lagi, turut menitipkan nasihat kepada netizen supaya berhenti daripada mengambil ‘kerja Tuhan’ untuk menghakimi seseorang dan asyik mencari kesalahan orang lain.
“Cukup-cukuplah perasan nak ambil kerja Tuhan. Asyik nak cari kesalahan orang, lepas itu tegur orang tak beradab.
“Cermin muka dulu sebelum kita nak tunding jari pada orang lain. Moga Allah SWT membuka mata hati kita untuk melihat kebenaran,” katanya.
Terdahulu, Erma meluahkan kekesalannya terhadap mentaliti dan sikap segelintir masyarakat Malaysia apabila suka mencari kesalahan orang lain sehingga dia dikecam hebat netizen.
Difahamkan, Erma dimaki dan dikecam apabila dia tampil memberikan kenyataan seolah-olah mempertahankan Carl yang mencetuskan rasa panas hati rakyat Malaysia apabila memalukan seorang warga emas di Pusat Transit Gelandangan Kuala Lumpur baru-baru ini. – K! ONLINE


Agong, Permaisuri ucap terima kasih pada Raja Arab Saudi
Oleh SITI AMINAH MOHD YUSOF

30 Julai 2021, 7:19 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan penghargaan kepada Pemerintah Arab Saudi, Raja Salman Abdulaziz Al Saud, hari ini.
Istana Negara dalam satu kenyataan berkata, Seri Paduka Baginda berdua juga menzahirkan penghargaan kepada Putera Mahkota Arab Saudi, Mohammed Salman Al Saud dan Menteri Luar Arab Saudi, Putera Faisal Farhan Al Saud atas sumbangan yang tiba di Malaysia menerusi dua pesawat Saudia Airlines semalam dan hari ini.
“Setinggi-tinggi penghargaan atas sumbangan sejuta dos vaksin AstraZeneca dan 4.5 juta unit peralatan perubatan bernilai AS$5 juta (RM21 juta) bagi membantu Malaysia menangani cabaran pandemik Covid-19.
“Seri Paduka Baginda berdua amat menghargai kemurahan hati Yang Mulia Raja Salman Abdulaziz Al Saud yang telah menitahkan Pusat Kemanusiaan Raja Salman supaya segera menyalurkan sumbangan vaksin dan peralatan perubatan kepada Malaysia,” ujar kenyataan tersebut hari ini.
Datuk Pengelola Bijaya Diraja Istana Negara, Datuk Indera Ahmad Fadil Shamsuddin, turut menyampaikan ucapan terima kasih Seri Paduka Baginda kepada Duta Besar Arab Saudi ke Malaysia, Datuk Dr. Mahmoud Hussien Saeed Qattan dan Kerajaan Arab Saudi atas sumbangan berkenaan.
Katanya, sumbangan itu jelas membuktikan persahabatan dan hubungan baik yang terjalin sejak sekian lama antara kerajaan dan rakyat kedua-dua negara.

“Semoga sumbangan bekalan vaksin dan peralatan perubatan ini membantu negara memerangi pandemik Covid-19 dan memperhebatkan lagi Program Imunisasi Covid-19 Kebangsaan (PICK).
“Seri Paduka Baginda berdua turut mengambil kesempatan ini menyeru rakyat untuk bersama mendoakan agar negara sentiasa berada di bawah lindungan Allah SWT, dijauhi daripada sebarang musibah dan pandemik Covid-19 dapat dibendung serta diakhiri dengan segera. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saudi sumbang 1 juta dos vaksin, 4.5 juta unit alat perubatan
Oleh AMREE AHMAD

30 Julai 2021, 6:46 pm
PUTRAJAYA – Lebih 4.5 juta unit peralatan perubatan pelbagai jenis dan sejuta dos vaksin keluaran AstraZeneca disumbangkan kerajaan Arab Saudi secara percuma kepada Malaysia.
Menteri Kanan Luar Negeri, Datuk Seri Hishammuddin Tun Hussein berkata, sumbangan itu dihantar menerusi tiga buah pesawat Saudia Airlines yang tiba semalam dan hari ini.
“Bagi pihak kerajaan Malaysia, saya mengucapkan setinggi-tinggi penghargaan dan terima kasih kepada Arab Saudi atas tindakan amat responsif ini,” katanya menerusi kenyataan di sini hari ini.
Ia ujarnya, diserahkan hanya selang beberapa hari selepas Raja Salman Abdulaziz Al Saud sendiri menitahkan King Salman Centre for Relief and Humanitarian Action menyalurkan sumbangan.
Keprihatinan berterusan baginda yang juga Penjaga Dua Masjid Suci itu membantu Malaysia menangani cabaran Covid-19 ketika ini benar-benar membuktikan tekad kerajaan Arab Saudi.
Secara keseluruhan nilai kesemua peralatan itu dianggarkan 18.75 juta riyal (RM21.1 juta) yang antaranya meliputi tiga juta unit pelitup pembedahan dan sejuta unit pelitup N95/K95.

Turut disumbangkan ialah 500,000 sarung tangan dan 10,000 alat perlindungan peribadi selain 319 unit pemampat oksigen, 150 unit ventilator nadi mudah alih dan 150 katil elektrik.
“Ini bukan kali pertama malahan Arab Saudi antara negara terawal menyalurkan lapan juta unit peralatan perubatan kepada Malaysia sekitar Mei pada tahun lalu,” kata Hishammuddin.
Setakat ini jelasnya, negara itu merupakan penyumbang terbesar bantuan tujuan Covid-19 kepada Malaysia dan beliau berdoa hubungan baik itu berkekalan pada masa akan datang.
Bagi pihak Yang di-Pertuan Agong, beliau berterima kasih kepada Raja Salman, Putera Mahkota Mohammed Salman dan Menteri Luar Arab Saudi, Putera Faisal Farhan Al Saud.
Terdahulu, Hishammuddin memuat naik gambar-gambar ketibaan pesawat Saudia Airlines di Lapangan Terbang Antarabangsa Kuala Lumpur menerusi akaun sosial Facebooknya. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sekali lempar terus ke final
Oleh KOSMO!

30 Julai 2021, 7:30 pm
TOKYO – Juara dunia lempar cakera dari Sweden, Daniel Stahl tidak memerlukan masa terlalu lama apabila hanya melakukan satu percubaan untuk layak ke acara final Sukan Olimpik Tokyo 2020.
Atlet berusia 28 tahun tersebut yang mendominasi saingan acara tersebut sejak 2016  tiba di Tokyo dengan rekod terbaik 71.40 meter (m).
Jika dia mampu mengulangi catatan terbaik tersebut di Stadium Olimpik Tokyo ia mampu memecah rekod temasya Sukan Olimpik yang dicatat Virgilijus Alekna ketika di Olimpik Athens (2004).
Pada saingan peringkat saringan semalam, Stahl melakukan lemparan sejauh 66.12m dan catatan tersebut sudah memadai buatnya untuk melepasi peringkat kelayakan.
“Saya hanya melakukan lemparan yang santai dan tujuan saya adalah untuk terus mara ke final. Strategi saya berjaya dan saya sangat gembira.
“Kini saya boleh melakukan tumpuan dan bersiap sedia untuk ke final. Pasti ia bukan satu tugas yang mudah dan saya harap mampu melakukannya dengan baik,” katanya.

Juara dunia 2017, Andrius Gudzius berada di kedudukan kedua dengan lemparan sejauh 65.94m dan atlet Slovenia, Kristjan Ceh berada di kedudukan ketiga terbaik (65.45m). – K! ONLINE


Impian ‘Grand Slam Emas’ Djokovic lebur
Oleh KOSMO!

30 Julai 2021, 7:32 pm
TOKYO – Impian pemain No. 1 dunia, Novak Djokovic untuk mencipta sejarah meraih ‘Grand Slam Emas’ tidak kesampaian apabila tewas kepada jaguh Jerman, Alexander Zverev di peringkat separuh akhir temasya Sukan Olimpik 2020 sebentar tadi.
Pada aksi penuh dramatik itu, Zverev yang diletakkan selaku pilihan keempat kejohanan mempamerkan kebangkitan untuk menyingkirkan Djokovic dengan keputusan 1-6, 6-3, 6-1.
Keputusan tersebut menyaksikan Zverev menempah tiket final menentang Karen Khachanov pada Ahad ini selepas jaguh Rusia itu terlebih dahulu mara selepas menewaskan Pablo Carreno Busta 6-3, 6-3.
Djokovic sebelum ini sememangnya berhasrat untuk menyamai rekod Stefi Graf dalam meraih pingat emas Sukan Olimpik selain mendominasi empat kejohanan bertaraf Grand Slam musim ini.
Namun, atlet kelahiran Serbia itu gagal melaksanakan hasrat tersebut selepas mendominasi tiga kejohanan Grand Slam pada tahun ini iaitu Terbuka Australia, Terbuka Perancis dan Kejuaraan Wimbledon.
Djokovic yang sudah meraih 20 kejuaraan Grand Slam akan mengalihkan tumpuan untuk mengharungi satu lagi kejohanan berprestij, Terbuka Amerika Syarikat (AS) pada penghujung bulan depan.

Atlet berusia 34 tahun itu berpeluang untuk memecah rekod pemenang Grand Slam terbanyak sepanjang zaman selepas berkongsi kedudukan tersebut bersama Rafael Nadal dan Roger Federer ketika ini. – K! ONLINE


Hadiri majlis kahwin, ziarah raya cetus lima kluster
Oleh NOR IDAYU BOSRO

30 Julai 2021, 7:39 pm
PUTRAJAYA – Lima kluster komuniti melibatkan majlis perkahwinan dan aktiviti ziarah sempena sambutan perayaan dikesan di Kelantan, Perak, Kedah dan Sarawak.
Kluster tersebut ialah Kluster Haji Saman di Bachok (21 kes); Kluster Sungai Durian di Kuala Krai (21 kes); Kluster Padang Kunyit di Hulu Perak (21 kes), Kluster Dah Kampung Pekan di Bandar Baharu (35 kes) dan Kluster Bunga Rampai di Kuching dan Bau (35 kes).
Lampiran rumusan kluster yang disertakan dengan kenyataan Ketua Pengarah Kesihatan menyebut, Kluster Kampung Haji Saman melibatkan individu-individu yang menghadiri sebuah majlis perkahwinan di Kampung Haji Saman, Bachok pada 18 Julai lalu.
Menurut rumusan itu, kes indeks bagi kluster tersebut merupakan wanita berumur 34 tahun yang dilaporkan positif Covid-19 pada 21 Julai hasil saringan individu bergejala.
“Kluster Sungai Durian pula melibatkan penularan di Sungai Durian, Kuala Krai dengan kes indeks mempunyai sejarah merentas negeri dari Selangor ke Kelantan.
“Kes indeks ini merupakan perempuan, berumur 28 tahun yang dilaporkan positif hasil saringan kontak rapat,” katanya.

Sementara itu, Kluster Kampung Padang KunyitPerak melibatkan sebuah aktiviti sosial yang diadakan di Kampung Padang Kunyit, Gerik, Hulu Perak sempena sambutan perayaan.
“Kes indeks bagi kluster ini merupakan lelaki berumur 33 tahun yang dilaporkan positif Covid-19 pada 25 Julai 2021 hasil saringan individu bergejala,” katanya.
Seterusnya ialah Kluster Dah Kampung Pekan melibatkan aktiviti ziarah-menziarahi sempena sambutan perayaan di Kampung Belakang Pekan, Sungai Kechil Ilir, Bandar Baharu.
“Kes indeks bagi kluster ini mempunyai sejarah merentas negeri dari Pulau Pinang ke Kedah pada 14 Julai lalu.
“Mangsa yang merupakan wanita berumur 33 tahun yang dilaporkan positif pada 17 Julai 2021 hasil saringan di tempat kerja,” katanya.
Kluster Bunga Rampai pula melibatkan aktiviti ziarah-menziarahi di Kampung Bunga Rampai, Bau sempena sambutan perayaan dengan kes indeks, seorang remaja lelaki berusia 18 tahun dilaporkan positif pada 29 Julai lalu hasil saringan individu bergejala.
Kelima-lima kluster tersebut merupakan antara 47 kluster baharu yang dikesan hari ini termasuk 17 kluster komuniti. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PdP pelajar asasi, diploma mulai Ogos
Oleh NOR IDAYU BOSRO

30 Julai 2021, 6:21 pm
PUTRAJAYA – Aktiviti pengajaran dan pembelajaran (PdP) pelajar baharu program asasi dan diploma sesi akademik 2021/2022 akan dijalankan sepenuhnya secara dalam talian bermula Ogos ini.
Perkara itu dimaklumkan oleh Kementerian Pengajian Tinggi (KPT) dalam satu kenyataan di sini hari ini.
KPT berkata, universiti awam (UA) boleh mempertimbangkan kemasukan pelajar asasi dan diploma ke kampus secara fizikal bermula Oktober depan.
“Kemasukan pelajar tersebut juga boleh dipertimbangkan pada semester berikutnya bergantung kepada kesediaan dan ketetapan universiti masing-masing,” katanya.
Bagi sebarang pertanyaan lanjut mengenai perkara ini, para pelajar dan ibu bapa boleh menghubungi bilik gerakan Covid-19 KPT yang dibuka 24 jam di talian 03-8870 6777.
Orang ramai juga boleh berbuat demikian dengan melayari laman web IPT atau terus menghubungi Pegawai Penyelaras di IPT masing-masing. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


228 individu ditahan, 67 premis diarah tutup
Oleh AMREE AHMAD

30 Julai 2021, 7:43 pm
PUTRAJAYA – Bilangan pesalah ingkar prosedur operasi standard (SOP) Pelan Pemulihan Negara (PPN) di seluruh negara semalam merekodkan 228 individu ditahan dengan seramai 222 dikompaun manakala enam lagi direman.
Menteri Kanan Kluster Keselamatan, Datuk Seri Hishammuddin Tun Hussein berkata, sejumlah 67 premis yang meliputi kilang, premis perniagaan dan tapak pembinaan juga diarahkan tutup pasukan Task Force Operasi Pematuhan kerana didapati ingkar SOP.
“Pasukan tersebut semalam melakukan pemeriksaan ke atas 2,025 kilang, 15,573 premis perniagaan, 923 tapak pembinaan dan 367 asrama penempatan pekerja,” katanya dalam kenyataan hari ini.
Menurut Hishammuddin, hanya seorang pendatang asing tanpa izin ditahan dan lima kenderaan darat disita semalam melalui Operasi Benteng bagi mengekang jenayah rentas sempadan dan penularan Covid-19.
Menyentuh isu kuarantin wajib, katanya, seramai 686 individu tiba di tanah air semalam dengan jumlah kumulatif seramai 259,203 diarahkan menjalani proses mandatori itu sejak 24 Julai 2020 lalu.
“Sejumlah 9,159 individu terbabit masih lagi menjalani proses kuarantin wajib di sebanyak 83 hotel serta 11 buah institusi latihan awam dan swasta di seluruh negara,” jelas Hishammuddin.

Kementerian Perdagangan Dalam Negeri dan Hal Ehwal Pengguna pula semalam membuat pemantauan 10 jenis bekalan barangan di 643 peruncit, 135 pemborong dan 32 pengilang termasuk melakukan sejumlah 1,848 pemeriksaan khas pematuhan SOP dengan kesemua premis yang terbabit didapati mematuhi peraturan. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kejutan gandingan Yilyu-Dongping di gelanggang badminton
Oleh KOSMO!

30 Julai 2021, 7:00 pm
TOKYO – Pasangan beregu campuran dari China, Wang Yilyu-Huang Dongping mencipta kejutan apabila meraih pingat emas selepas menewaskan gandingan rakan senegara yang juga pasang No. 1 dunia, Zheng Siwei-Huang Yaqiong di pentas final sebentar tadi.
Pada aksi di Plaza Sukan Musashino itu, Yilyu-Dongping terpaksa mengharungi pertarungan sengit yang berlarutan hingga ke rubber-set sebelum menang dengan keputusan 21-17, 17-21, 21-19.
Sementara itu, pasangan beregu campuran dari Jepun, Yuta Watanabe dan Arisa Higashino melengkapkan kedudukan podium dengan pingat gangsa selepas meraih kemenangan straight-set 21-17 23-21 ke atas wakil Hong Kong, Tang Chun Ma-Tse Ying Suet.
Kata Watanabe, kejayaan meraih pingat gangsa diharap dapat mengubati kekecewaan memandangkan sasaran awal yang diletakkan adalah untuk meraih pingat emas.
“Kami berdua sangat gembira dapat memenangi pingat emas temasya Sukan Olimpik 2020 di Tokyo kali ini. Secara jujur, kekalahan semalam pada aksi separuh akhir kepada Yilyu-Dongping agak menjejaskan momentum kami.
“Namun, kami tetap berazam untuk menamatkan kempen kali ini dengan kilauan pingat walaupun gagal melangkah ke pentas final,” kata Watanabe yang menjadi atlet lelaki pertama Jepun meraih pingat dalam sejarah temasya Sukan Olimpik. – K! ONLINE


Wanita usung jenazah ke kubur kerana percaya boleh hilangkan Covid-19
Oleh KOSMO!

30 Julai 2021, 7:00 pm
JAKARTA – Satu video yang menunjukkan sekumpulan wanita membawa keranda berisi  jenazah ke sebuah tanah perkuburan baru-baru ini menjadi tular di media sosial, lapor laman Suara.com kelmarin.
Video pendek yang dimuat naik di akaun Instagram @indotoday itu menunjukkan sekumpulan wanita di Madura, Jawa Timur membawa keranda ke kubur sehingga ia menjadi perhatian memandangkan tugas tersebut biasanya dilakukan oleh lelaki.
Keterangan yang ditulis di akaun tersebut menyebut bahawa penduduk wanita di situ mengambil alih tugas memgusung keranda ke kawasan kubur kerana percaya perbuatan itu boleh menghilangkan wabak Covid-19.
“Di Madura kini golongan wanita yang harus ke kubur supaya wabak Covid-19 cepat habis dan tidak ada lagi yang meninggal dunia berturut-turut,” demikian kenyataan yang ditulis pada video tersebut.
Perakam video kemudian melontarkan pertanyaan berkenaan hukum wanita yang menghantar jenazah ke kubur.
Ramai netizen yang kemudiannya meninggalkan pelbagai komen tentang persoalan itu.

“Wanita tidak boleh mengangkat jenazah lelaki kerana ia menyimpang daripada ajaran Islam. Saya tahu tentang perkara ini daripada salah seorang ustaz di Madura,” tulis seorang netizen.
“Mungkin itu adalah adat mereka, jika yang meninggal itu perempuan, maka yang menguruskan jenazah juga adalah wanita,” tulis seorang lagi netizen.
Seorang lagi netizen pula meminta mereka yang tidak cukup ilmu agama untuk tidak mengeluarkan pendapat kerana ia boleh menyebabkan berlakunya perdebatan. -Agensi


‘Kerusi terbang’ hempap suami bawa kekasih di pusat vaksinasi
Oleh KOSMO!

30 Julai 2021, 6:54 pm
JAKARTA – Suasana tenang di sebuah pusat vaksinasi di Indonesia bertukar kecoh gara-gara seorang wanita mengamuk dengan melempar kerusi ke arah suaminya kerana didapati curang dengan wanita lain, lapor laman berita Suara.com hari ini.
Menerusi keterangan pada satu video yang tular, wanita tersebut dijadualkan untuk menerima suntikan vaksin pada hari yang telah ditentukan, namun, suaminya dikatakan tidak dapat menemaninya.
Wanita itu kemudiannya meminta adiknya untuk menemaninya. Sampai sahaja di pusat vaksinasi, wanita itu terkejut melihat suaminya berada di situ sambil memegang tangan wanita lain.
Wanita itu lantas menuju ke arah mereka dan menyerang suami serta teman wanitanya.
Lelaki berkenaan dilihat cuba melindungi teman wanitanya dan cuba menjauhkan wanita itu daripada isterinya.
Pergaduhan menjadi semakin serius apabila kerusi-kerusi yang disediakan di pusat vaksinasi tersebut mula ‘terbang’ sehingga menyebabkan orang ramai termasuk petugas kesihatan tergamam melihat aksi tersebut.

Tiada seorang pun yang tampil untuk meleraikan pergaduhan itu, sebaliknya mereka hanya menyaksikan ‘drama’ tersebut sambil melakukan aktiviti vaksinasi.
“Wah, drama Korea dan Indosiar pun kalah kalau begini,” komen seorang netizen.
“Mantap kerusi terbang,” tulis seorang lagi pengguna. – AGENSI


1,020 pokok sawit haram dalam hutan simpan dimusnahkan
Oleh MOHD YUNUS YAKKUB

30 Julai 2021, 5:40 pm
SHAH ALAM – Sebanyak 1,020 batang pokok sawit yang ditanam secara haram di Hutan Simpan Kuala Langat Selatan berjaya dimusnahkan dalam Ops Langat yang berakhir hari ini.
Turut disita dalam operasi bermula 26 Julai lalu itu adalah sebuah motosikal yang digunakan dua penceroboh. Bagaimanapun, tiada tangkapan dilakukan.
Pengarah Perhutanan Negeri Selangor (JPNS), Datuk Ahmad Fadzil Abdul Majid berkata, kesemua pokok pelbagai saiz dan usia itu dimusnahkan menerusi tiga kaedah iaitu jengkaut sebanyak 100 batang, gergaji besi atau parang (210) dan penggunaan racun (710).
Katanya, operasi dengan kekuatan 90 pegawai dan anggota itu hasil kerjasama Ibu Pejabat Polis Daerah Kuala Langat dan Ibu Pejabat Jabatan Perhutanan Semenanjung Malaysia melibatkan keluasan kira-kira 10.8 hektar.
“Kita juga menyita sebuah motosikal di sebahagian kompartmen 13 hutan simpan itu susulan dua individu dipercayai sedang menjalankan aktiviti menggembur tanah.
“Bagaimanapun, pasukan operasi gagal membuat sebarang tangkapan kerana kehadiran telah dikesan lebih awal,” katanya dalam kenyataan hari ini.

Beliau menjelaskan, kes akan disiasat di bawah peruntukan Enakmen (Pemakaian) Akta Perhutanan Negara 1985.
Ahmad Fadzil menegaskan, JPNS tidak akan berkompromi dengan mana-mana pihak yang menceroboh kawasan Hutan Simpanan Kekal (HSK) di Selangor.
“Kita akan sentiasa bersiap siaga meneruskan pemantauan berkala di kawasan ini untuk mengekang sebarang aktiviti penerokaan baharu,” katanya.
Kosmo! sebelum ini melaporkan kegiatan penduduk daerah Kuala Langat menceroboh Hutan Simpan Kuala Langat Selatan bagi melakukan penanaman haram kelapa sawit dimusnahkan dalam Ops Langat oleh pihak berkuasa. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sajat diberi notis bankrap selepas gagal bayar ganti rugi
Oleh NORHAYATI YAHAYA

30 Julai 2021, 5:23 pm
SHAH ALAM – Usahawan kosmetik kontroversi, Muhammad Sajjad Kamaruz Zaman atau Nur Sajat diberi notis kebankrapan melalui penyampaian ganti menerusi notis iklan dan penampalan selepas dibenarkan Mahkamah Tinggi di sini.
Ini susulan kegagalan Nur Sajat dalam membayar jumlah penghakiman sebanyak RM200,000 kepada bekas stokis utama dalam bengkung dan girdle miliknya.
Peguam OWA Resources, Nurul Hafidzah Hassan yang mewakili kedua-dua plaintif, Nurwati Hussin, 41, dan Mohammed Syakir Hussin, 32, berkata, penyampaian notis itu selepas anak guamnya tidak dapat menjejaki lokasi sebenar defendan.
Ujarnya, notis iklan dan notis tampal telah pun dibuat minggu ini dan pihaknya belum menerima sebarang affidavit membantah notis kebankrapan itu oleh Nur Sajat
“Oleh itu, kami telah mendapatkan kebenaran mahkamah untuk menyerahkan notis secara iklan dan menampal notis di mahkamah dan di depan rumah defendan (Nur Sajat).
“Pada tahun lepas, anak guam berjaya membekukan akaun bank defendan, tetapi hanya memperoleh RM5,000 iaitu baki terkini akaun tersebut melalui tindakan garnisi terhadap kesemua akaun defendan. Berikutan kegagalan defendan membayar penghakiman mahkamah, anak guam tiada pilihan lain melainkan membankrapkan defendan,” katanya.

Mengikut penghakiman Mahkamah Rayuan pada April lalu, Nur Sajat gagal dalam rayuannya bagi membatalkan keputusan Mahkamah Tinggi Shah Alam yang memerintahkan usahawan itu membayar ganti rugi sebanyak hampir RM200,000 kepada OWA Resources.
Difahamkan, pihak Muhammad Sajjad ada membuat cadangan awal bulan ini untuk membayar ganti rugi tersebut secara ansuran sebanyak RM3,000 sebulan sehingga selesai pembayaran penuh, tetapi pihak plaintif tidak bersetuju dengan cadangan tersebut.
Mengulas lanjut, Nurul Hafidzah berkata, OWA Resources sebelum ini cuba menyerahkan notis bankrap kepada Muhammad Sajjad sebanyak tiga kali termasuk percubaan menyerahkan surat temu janji, namun gagal kerana defendan tidak dapat ditemui.
“Justeru, plaintif telah memfailkan notis tersebut untuk serahan secara alternatif melalui notis iklan di surat khabar, mahkamah dan hadapan rumah defendan,” jelasnya.
Berdasarkan notis berkenaan, Nur Sajat perlu membayar RM113,327.00 dengan lima peratus kadar faedah setahun atas jumlah baki dari 13 September 2018 (tarikh pemfailan writ saman) sehingga 3 Mac 2021 (tarikh notis kebankrapan) serta kos mahkamah sebanyak RM70,000.00 dan setakat 3 Mac lalu, jumlah itu menjadi RM197,329.87.
Akta Insolvensi 1967 membenarkan prosiding kebankrapan dimulakan ke atas mana-mana individu yang gagal membayar penghakiman melebihi RM100,000.
Nur Sajat sebelum ini menjadi buruan selepas dikenakan waran tangkap oleh Mahkamah Tinggi Syariah selepas gagal hadir sebutan semula kes berhubung dakwaan menghina Islam. Setakat ini, kedudukan usahawan tersebut masih belum diketahui dan dipercayai berada di luar negara. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Polis buru pemandu rempuh SJR Pos Kawalan PKPD
Oleh IVAN AMIRUL

30 Julai 2021, 5:33 pm
KOTA KINABALU – Polis giat mengesan sebuah kenderaan jenis Perodua Alza putih yang merempuh sekatan jalan raya (SJR) Pos Kawalan Perintah Kawalan Pergerakan Diperketatkan (PKPD) di Taman Teluk Likas kelmarin.
Dalam kejadian pukul 11.33 pagi itu, rakaman televisyen litar tertutup (CCTV) dari sebuah rumah berhampiran tempat kejadian tular sehingga menimbulkan pelbagai reaksi orang awam.
Ketua Polis Daerah Kota Kinabalu, Asisten Komisioner Mohd. Zaidi Abdullah berkata, siasatan awal mendapati kenderaan terbabit dikesan berhenti di Pos Kawalan PKPD Taman Teluk Likas.
“Bagaimanapun, pemandu kenderaan terbabit tiba-tiba mengundurkan kereta sehingga terlanggar Perodua Myvi yang berada di belakangnya sewaktu anggota bertugas cuba mendekati untuk pemeriksaan.
“Pemandu itu kemudiannya terus bergerak ke depan dan melanggar pula penghadang jalan dan kawat berduri sebelum memecut ke arah Jalan Kuala Laut. Semua petugas dan pemandu kenderaan Myvi yang dilanggar suspek tidak mengalami sebarang kecederaan,” katanya ketika dihubungi hari ini.
Mohd Zaidi memaklumkan operasi mengesan individu berkenaan sedang giat dijalankan dan setakat ini polis masih gagal mengesan kenderaan berkaitan.

“Siasatan lanjut sedang dijalankan mengikut Seksyen 307 Kanun Keseksaan kerana boleh menyebabkan kematian. Jika sabit kesalahan, pesalah boleh dijatuhi hukuman penjara maksimum 20 tahun.
“Kes turut disiasat mengikut Seksyen 26 (2) Akta Polis 1967 dan Seksyen 42(1) Akta Pengangkutan Jalan (APJ) 1987,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


‘Black Widow’ saman Disney
Oleh MOHD. HAIKAL ISA

30 Julai 2021, 5:13 pm
AKTRES Scarlett Johansson menyaman syarikat korporasi media dan hiburan terkemuka dunia, Disney berhubung penayangan filem lakonannya Black Widow secara serentak di pawagam dan platform penstriman tersebut.
Perkara tersebut sekali gus melanggar kontrak awal perjanjian antara Johansson dan gergasi perfileman itu yang menyebabkan kutipan ‘lemah’ filem adiwira berkenaan di pawagam.
Dalam satu kenyataan, jurucakap Disney memaklumkan, tiada manfaat pun saman berkenaan dilakukan memandangkan dunia sekarang terus terhimpit permasalahan pandemik Covid-19.
“Tidak ada manfaat apa pun untuk saman ini. Tuntutan mahkamah oleh pihaknya sangat menyedihkan dan menyukarkan keadaaan yang tidak menghiraukan kesan global mengerikan dan berpanjangan disebabkan pandemik Covid-19.
“Pihak kami telah memenuhi kehendak kontrak Johansson dan bukan itu sahaja, tayangan Black Widow di Disney+ melalui ‘akses premier’ telah meningkatkan keupayaannya memperoleh pampasan tambahan melebihi AS$20 juta (RM82 juta) yang diterimanya sehingga kini,” ujar jurucakap berkenaan.
BLACK Widow ditayangkan di seluruh dunia pada 29 Jun lalu dalam platform Disney+ dan menerusi pawagam biarpun dihimpit permasalahan Covid-19 dan perihal itu membuatkan Johansson mengambil tindakan undang-undang.
Tuntutan mahkamah pihak Johansson yang difailkan di Mahkamah Sivil Atasan Los Angeles antara lain menyatakan, filem arahan sutradara Cate Shortland berkenaan telah dijanjikan tayangan pawagam besar-besaran ketika Johansson menandatangani kontrak perjanjian dengan Marvel.

Menurut dakwaan, Disney telah melanggar kontrak perjanjian demi keuntungannya sendiri.
Menurut dakwaan Johansson, Black Widow gagal menyerlah dari segi kutipan box office (pecah panggung) disebabkan tayangan serentak menerusi platform Disney+.
Biarpun mencatat kutipan tertinggi di pawagam untuk filem debut Marvel pasca era pandemik Covid-19, iaitu AS$80 juta (RM336 juta), kutipan tersebut masih rendah buat sebuah filem Marvel Cinematic Universe (MCU).
Sehingga kini, Black Widow sudah mencatat kutipan sebanyak AS$318 juta (RM1.2 billion) termasuk kutipan menerusi tayangan di Disney+.
Untuk rekod, filem MCU yang balik berjaya dari segi kutipan panggung ialah Avengers: Endgame dengan catatan menghampiri AS$2.8 juta (RM11.8 juta) – K! ONLINE


Akta 342 tidak sama dengan pewartaan Proklamasi Darurat
Oleh MOHD. HUSNI MOHD. NOOR

30 Julai 2021, 5:22 pm
PUTRAJAYA – Kementerian Kesihatan (KKM) menjelaskan warta pengisytiharan kawasan tempatan jangkitan di bawah Akta 342 tidak sama dengan pewartaan Proklamasi Darurat.
KKM dalam satu kenyataan berkata, sebarang pembatalan Ordinan Darurat yang dibuat ketika darurat tidak akan menjejaskan perjalanan Akta 342 yang sedia ada untuk mencegah dan mengawal penyakit berjangkit.
Menurutnya, perintah itu mahupun Proklamasi Darurat telah diwartakan dan menjadi dokumen awam yang boleh diakses melalui portal Jabatan Peguam Negara (AGC).
“Oleh itu, semua pihak diminta agar tidak membuat tafsiran tersendiri dan tidak tepat mengenai perintah ini bagi mengelak salah faham dan kekeliruan dalam kalangan masyarakat,” katanya.
Katanya, perintah itu dibuat di bawah Subseksyen 11(1) Akta 342 yang memberi kuasa kepada Menteri Kesihatan untuk mengisytiharkan mana-mana kawasan sebagai kawasan tempatan jangkitan.
Jelas KKM lagi, perintah itu bertujuan melanjutkan pengisytiharan kawasan tempatan jangkitan yang pada awalnya mula berkuat kuasa pada 18 Mac 2020 dan telah dilanjutkan bagi tempoh 2 Ogos ini sehingga ke 31 Disember depan.

“Sebelum ini, kuat kuasa perintah ini dilanjutkan bagi tempoh 1 April 2021 hingga 1 Ogos 2021. Perintah ini telah menetapkan bahawa semua negeri dan wilayah Persekutuan di Malaysia sebagai kawasan tempatan jangkitan.
“Dengan berkuatkuasanya perintah ini, pelaksanaan undang-undang boleh diambil melalui arahan pegawai diberi kuasa untuk mencegah dan mengawal penyakit berjangkit,” katanya.
Katanya, perintah itu juga berkuat kuasa bersama dengan peraturan-peraturan yang dibuat di bawah Subseksyen 11(2) untuk membolehkan kerajaan menguatkuasakan, antaranya, Arahan Ketua Pengarah dan Peraturan-Peraturan mengenai Pelan Pemulihan Negara.
Manakala, Proklamasi Darurat pula dibuat di bawah Perkara 150 Perlembagaan Persekutuan yang membolehkan Yang di-Pertuan Agong mengisytiharkan suatu darurat besar sedang berlaku di seluruh Malaysia mulai 11 Januari lalu hingga 1 Ogos ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


80 kilogram daun ketum dirampas
Oleh IVAN AMIRUL

30 Julai 2021, 5:34 pm
KENINGAU – Tindakan seorang lelaki menyalahgunakan kebenaran rentas daerah bagi tujuan perniagaan demi membawa daun ketum membawa padah apabila ditahan dalam sekatan jalan raya (SJR) Op Covid-19 di Kilometer 7, Jalan Tambunan – Kota Kinabalu kelmarin.
Ketua Polis Daerah Keningau, Deputi Superintendan Shahrudin Mat Husain berkata, pasukan bertugas membabitkan Ibu Pejabat Polis Daerah (IPD) Keningau, Angkatan Tentera Malaysia (ATM) dan Jabatan Sukarelawan Malaysia (Rela) itu bertindak menahan kenderaan pacuan empat roda yang dipandu suspek berusia lingkungan 30 tahun dalam kejadian kira-kira pukul 11.40 pagi itu.
“Pemeriksaan lanjut ke atas kenderaan dipandu suspek menemui 10 bungkusan plastik warna hitam yang berisi daun ketum di bahagian belakang.
“Siasatan awal mendapati, suspek dalam perjalanan pulang ke Ranau selepas memperoleh bekalan daun ketum dari Tenom. Suspek juga didapati menyalahgunakan surat rentas daerah bagi tujuan lain.
“Daun ketum seberat 80 kilogram yang diperoleh itu diproses menjadi air ketum sebelum diedarkan di Ranau. Suspek dipercayai menjalankan kegiatan ini sejak awal tahun ini,” katanya menerusi kenyataan di sini hari ini.
Shahrudin berkata, suspek warga tempatan itu direman selama empat hari mengikut Seksyen 30(3) Akta Racun 1852 kerana memiliki daun ketum yang mengandungi Mitragynine yang boleh dihukum mengikut Seksyen 30(5) akta sama. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sejam bantu angkat pesakit obes
Oleh NOOR HASLIZA NUSI

30 Julai 2021, 5:46 pm
GEORGE TOWN – Pasukan bomba mengambil masa hampir sejam membantu mengangkat pesakit obes dari wad Hospital Pulau Pinang (HPP) untuk dipindahkan ke Unit Kecemasan dan Trauma, Hospital Kuala Kangsar (HKK) di Perak petang tadi.
Pesakit lelaki berusia 50-an dengan berat 250 kilogram (kg) itu dikatakan menerima rawatan pada bahagian kepala di HPP berkenaan.
Pengawai Operasi dari Balai Bomba dan Penyelamat Bagan Jermal, Abdul Manaf Kadir berkata, pihaknya menerima panggilan bantuan pengangkutan daripada pihak hospital untuk membawa pesakit itu pukul 2.52 petang.
Menurutnya, sebuah pengangkutan lori dengan muatan tiga tan telah digunakan untuk memindahkan pesakit berkenaan dengan melibatkan dua anggota.
“Kita mengambil masa hampir satu jam untuk membawa turun pesakit itu dari wad hingga ke atas lori. Seramai empat jururawat Kementerian Kesihatan (KKM) turut mengiringi pesakit ke HKK.
“Ini merupakan operasi mengangkat dan memindahkan pesakit obes yang pertama kali dilakukan anggota dari Balai Bomba dan Penyelamat Bagan Jermal,” katanya kepada Kosmo! di sini hari ini.

Beliau memberitahu, perjalanan ke HKK dijangka mengambil masa selama dua jam dan operasi mengangkat pesakit tersebut tamat pada pukul 4.06 petang tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rumah transit bantu golongan miskin terkejut
Oleh ZAKI SALLEH

30 Julai 2021, 5:13 pm
IPOH – Satu inisiatif khas disediakan oleh Majlis Bandaraya Ipoh (MBI) iaitu menyediakan rumah transit bagi membantu golongan miskin terkejut di bandar ini yang terkesan akibat pandemik Covid-19.
Miskin terkejut merujuk pada kelompok yang hilang pendapatan dalam sekelip mata dan tiada sumber lain sehingga kehilangan tempat berteduh.
Datuk Bandar Ipoh, Datuk Rumaizi Baharin berkata, pihaknya sangat mengambil berat perkara tersebut dan inisiatif yang diperkenalkan ini sebagai langkah awal membantu kelompok itu.
Menurut beliau, kelompok ini termasuklah ibu tunggal yang anaknya juga kehilangan pekerjaan dalam tempoh enam bulan hingga setahun lalu.
“Buat permulaan, MBI akan menyediakan lima rumah transit dengan kemudahan satu bilik tidur dan satu bilik air khas untuk golongan berkenaan di Blok G, Waller Court, Ipoh.
“Setiap unit rumah tersebut akan dilengkapi perabot dan dapur, barangan makanan dan seterusnya disediakan modal perniagaan atau pekerjaan untuk mereka meneruskan hidup dan mampu menyewa rumah lain,” katanya semasa Mesyuarat Penuh Majlis Bulan Julai yang diadakan secara dalam talian di sini hari ini.

Mereka yang terpilih akan menginap secara sementara dan tidak melibatkan golongan gelandangan.
Jelas Rumaizi lagi, MBI berhasrat untuk bekerjasama dengan pertubuhan bukan kerajaan (NGO) yang telah dikenal pasti untuk menguruskan unit-unit kediaman tersebut serta mengenal pasti golongan yang terkesan.
“Keutamaan adalah kepada mereka yang kehilangan punca rezeki akibat hilang pekerjaan, penutupan peniagaan dan ibu tunggal,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929